
В Комисията за защита на конкуренцията (КЗК) е образувана преписка с вх. № КЗК–203/11.10.2005г., на основание чл.36, ал.1, т.1 от ЗЗК във връзка с подадена молба от “Евротур Сат ТВ” АД -  гр. София, “Евротур Релакс Сат ТВ” ООД – гр. София, “Аракс кабел”ООД – гр. София с твърдения за извършени нарушения по чл. 9, ал. 1, т.т. 1 и 3, чл. 18, т.т. 1-2 и 5 и чл. 32, ал. 1- 2 от Закона за защита на конкуренцията (ЗЗК) от страна на Сдружение “Музикаутор” – гр.София, Сдружение “Филмаутор” – гр. София, Сдружение “Театераутор” – гр.София, Европейски съюз за радио- и телевизионно излъчване (EBU CC), представляващо публични (обществени) телевизии, “Кабелно координиране” (VPRT), действащо като представител на частни телевизии, Асоциация за международно колективно управление на аудио-визуални произведения (AGICOA).
І. СЪЩНОСТ НА МОЛБАТА
В молбата си “Евротур Сат ТВ” АД -  гр. София, “Евротур Релакс Сат ТВ” ООД – гр. София, “Аракс кабел”ООД изнасят твърдения за нарушаване на техните права и законни интереси от ответните дружества чрез извършване на различни действия или бездействия, представляващи забранени споразумения, решения, съгласувана практика, злоупотреба с господстващо положение и въвеждане в заблуждение по смисъла на ЗЗК.

В тази връзка молителите представят информация за основния си предмет на дейност и притежаваните от тях лицензии. 

Посочва се, че “Евротур Сат ТВ” АД е водещ български лицензиран    кабелен далекосъобщителен оператор с присъствие на пазара повече от 10 години. 

По отношение на “Евротур Релакс Сат ТВ” ООД се отбелязва, че дружеството е водещ дистрибутор на далекосъобщително оборудване и лидер на пазара на приемници за цифрова телевизия (set-top-box). Според молителите,  именно “Евротур Релакс Сат ТВ” ООД стартира в България предлагането на този  вид приемници за предоставяне на нов тип кабелна телевизия, отличаваща се с високо качество и възможности за увеличаване на броя на препредаваните програми в десетки пъти, в рамките на същия ограничен честотен спектър.

В молбата се изтъква още, че по силата на сключени договори, “Евротур Релакс Сат ТВ” ООД е оторизиран дистрибутор на CONAX AS, агент на „КОНАКС" АД, оторизиран дистрибутор на EGO Holmes & Co Ltd, изключителен представител на Handan BroadinfoCom, дистрибутор на Scientific-Atlanta Europe NV и BV Twentsche Kabelfabriek. “Евротур Релакс Сат ТВ” ООД е в договорни отношения с HBO Bulgaria Programming B.V.
 и е изключителен търговски представител на М.A.H.I. Technologies Ltd., представляващо Digital World Television SAS
. Молителите изтъкват, че по силата на тези отношения “Евротур Релакс Сат ТВ” ООД има право да предоставя на български кабелни оператори право на разпространение в далекосъобщителните мрежи на посочените програми.

Между “Евротур Релакс Сат ТВ” ООД и “София Комюникейшънс” АД е сключено споразумение за търговско сътрудничество, а между “Евротур Релакс Сат ТВ” ООД, “София Комюникейшънс” АД, “Аракс кабел” ООД съществува Тристранно споразумение за търговско сътрудничество.

Твърди се, че “Музикаутор” е нарушил и забраната на чл. 2, ал. 2, т. 1 от ЗЗК за неизползване на авторските и сродните права за ограничаване или нарушаване на конкуренцията.

На първо място от твърдяните в молбата нарушения е посочено сключването и действието на територията на Република България на поредица от  забранени споразумения, решения и съгласувани практики, по смисъла на чл. 9 от ЗЗК, между “Музикаутор”, Сдружение “Филмаутор” (“Филмаутор”), сдружение “Театераутор” (“Театераутор”), Европейския съюз за радио- и телевизионно излъчване (EBU CC), представляващо публични (обществени) телевизии, “Кабелно координиране” (VPRT), действащо като представител на частни телевизии и Асоциацията за международно колективно управление на аудио-визуални произведения (AGICOA). Сочи се, че по този начин е била ограничена и нарушена конкуренцията на пазара на предоставяне на услугата “кабелна телевизия”.

В подкрепа на тези твърдения се посочва, че на 01.07.1999 г. е подписан Меморандум относно уреждането на авторски и сродни права за телевизионни програми, препредавани чрез кабелни комуникационни системи в България, между “Музикаутор”, “Филмаутор”, “Театераутор”, Европейския съюз за радио- и телевизионно излъчване (EBU CC), “Кабелно координиране” (VPRT) и Асоциацията за международно колективно управление на аудиовизуалните произведения (AGICOA) и три физически лица, наречени в Меморандума “кабелни оператори”. Отбелязва се, че липсват каквито и да било данни въпросните лица действително да са кабелни оператори или изобщо търговци, макар в Меморандума да се твърди, че същите представляват 30 кабелни мрежи
.   Поради това, молителите считат, че предвид липсата на реална насрещна страна, е налице споразумение между представители на излъчващите организации по смисъла на глава XI от Закона за авторското право и сродните му права (ЗАПСП) - носители на права върху съответните програми в тяхната цялост, и представители на носителите на права върху включените в програмите произведения (обекти).

Според молителите, меморандумът определя търговските условия и цените за предоставяне на трети лица-кабелни оператори на правото на препредаване по кабел на 37 телевизионни програми. Твърди се, че с него са съгласувани и уеднаквени месечната цена за един абонат, съгласно чл. 7, срока на действие на договорите с операторите, съгласно чл. 9, цялостния текст на договора, който представлява съгласуван образец, неподлежащ на преговори с насрещната страна (Приложение № 4), образеца на отчетните карти, чието попълване да се изисква от операторите (Приложение № 1), програмите, които ще се предлагат на българския пазар (Приложение №2), правата, които ще бъдат предоставяни (Приложение № 3), общото събиране на дължимата цена за всички програми, съгласно чл. 8.3. от Приложение № 4.

С Меморандума е упълномощен общ представител във връзка с всички действия по предоставяне на програмите, а именно - “Музикаутор”, както и че с чл. 12 и чл. 13 от Меморандума са съгласувани общи действия, насочени срещу операторите, отказали да подпишат наложения текст и изразяващи се в предприемане на съвместни правни действия и публично разгласяване на подписалите договора.

На следващо място в молбата се отбелязва, че на 24.01.2001г. между същите страни, но без участието на лицата, представящи се за кабелни оператори, е подписано Служебно споразумение, с което се възлага общото представителство на включените в предполагаемия картел субекти на “Музикаутор”. На сдружението са възложени също така и изпълнителски и секретарски функции срещу определено възнаграждение под формата на комисионна (чл. 3). Част от тези функции включват: сключването на договори от името и за сметка на всички организации; събирането на възнаграждения по сключените договори (чл. 1); както и процесуалното представителство на страните по Меморандума (чл. 4). Молителите подчертават определянето на обща банкова сметка, по която да постъпват всички плащания от кабелните оператори, при липса на диференциация на възнаграждението за отделните излъчващи организации, за които е определен само общ процент от събраното - 43%. Сочи се, че служебното споразумение е конкретизирано във финансовата си част със Споразумение от 16.12.2002 г., в което отново не е уточнено какъв е начинът на разпределение на сумите между отделните излъчващи организации в рамките на определените 43 %. 

Твърди се, че в периода 28.05.2003г. - 04.11.2003 г. отново писмено са потвърдени от представителите на излъчващите организации всички договори, сключени от “Музикаутор”, като сдружението е упълномощено да продължи да подписва такива и занапред в качеството си на комисионер и секретар на картела. Молителите правят заключение, че горепосочените споразумения, решения и съгласувани практики съставляват единно картелно споразумение, материализирано в отделни документи, уреждащи различни аспекти на съгласуваната дейност. Твърди се, че окончателното оформяне на картелното споразумение е настъпило на 16.12.2002 г., като същото е било и препотвърдено в периода 28.05.2003г.-04.11.2003г. 

Като страни по картелното споразумение се посочват авторскоправни организации за колективно управление на права, действащи, в качеството си на представители на излъчващите телевизионни организации на почти всички обществени и частни немско-езични и преобладаващата част от френските, италианските, испанските, гръцките, словенските и унгарските телевизионни програми, разпространявани в България. По този начин, предполагаемият картел е сформирал и притежава контрол върху цялостен пакет програми, с изключително високо търсене на пазара. В резултат на това, според молителите, предполагаемият картел е в състояние да определя дейността на всички кабелни телевизионни оператори на територията на страната. Твърди се още, че ликвидирането на конкуренцията между отделните програми в пакета, всяка от които иначе се излъчва от различна телевизионна организация, създава изключително пазарно предимство за участниците в картела. Това предимство се изразява във възможността пряко да се определят цените и всички търговски условия по договорите за препредаване на програмите, включително и чрез подписване на общ договор с унифицирани условия за всички програми в пакета. Същото предимство създава и предпоставки за контролиране на търговията на цялостния пазар на телевизионни програми и кабелно препредаване в България, включително и нейното ограничаване. Не на последно място, предимството може да бъде разглеждано като създаване на условия, с оглед на високото търсене на пазара, за икономическо въздействие върху кабелните телевизионни оператори.

Въз основа на горепосочените твърдения и съждения, молителите посочват, че ответните страни са нарушили нормата на чл. 9, ал. 1, т. 1 от ЗЗК, като пряко са определили цените и почти всички търговски условия в отношенията с кабелните оператори, включително и целия текст на договора. Отбелязва се, че такива договори са били сключени от “Евротур Сат ТВ” АД и от “Аракс кабел” ООД, както и че тази възможност съществува и към момента на подаване на молбата, доколкото предполагаемият картел не е прекратил своето действие, а напротив - е бил и препотвърден.

Според молителите, наличието на съгласувана практика принуждава кабелните оператори да подписват неизгодни
 договори поради обстоятелството, че тази съгласувана практика обхваща фактически целия пазар на немско-езични телевизионни програми и голяма част от пазара на телевизионни програми на останалите европейски езици. 

Независимо, че в хода на изпълнението на сключения с “Евротур Сат ТВ” АД договор е било установено, че “Музикаутор” не притежава всички права, предоставени от него по договора, не е последвало намаляване на цената, съгласувана от предполагаемия картел. Нейният размер се е запазил и след датата на подписване на договора с “Аракс кабел” ООД - 17.02.2004 г.

На следващо място в молбата се изнасят твърдения, че сключените споразумения нарушават чл. 9, ал. 1, т. З от ЗЗК, като ограничават и контролират търговията и техническото развитие.

Според молителите, целта на картелното споразумение е да се създаде фактически монопол на съответния пазар, като се осъществи пълен и директен контрол върху търговията с правата за препредаване на немско-езични телевизионни програми, а също така и на голяма част от програмите на останалите европейски езици. Конкретното нарушение на правилата на ЗЗК се състои в изискването на всеки три месеца да бъде предоставяна от кабелните оператори посредством отчетните карти точна информация за всички телевизионни програми, препредавани от оператора и излъчвани от организации извън предполагаемото картелно споразумение, включително от български излъчващи организации и от самия оператор, когато той е такава организация. Именно по този начин, съгласно твърденията на молителите, се цели постигането на противоправно контролиране на целия пазар на телевизионни програми в България. Осъществяването на тази цел се извършва чрез разширяване на пазарните преимущества на картела и използване на безплатно предоставената информация за търговски цели извън рамките на сключваните с операторите договори.

По-надолу в молбата се посочва, че между изградените въз основа на съответните индивидуални лицензии далекосъобщителни мрежи на “Евротур Сат ТВ” АД и “София Комюникейшънс” АД съществува физическа и функционална свързаност. Отбелязва се, че по силата на Тристранното споразумение, кабелната мрежа на “София Комюникейшънс” АД се използва от “Аракс кабел” ООД и следва да бъде разглеждана като част от кабелната далекосъобщителна мрежа на “Евротур Сат ТВ” АД и обратно. Изтъкнатите от молителите в тази връзка аргументи съдържат твърдения, че генерираните сигнали се предават в единна преносна среда, а генерирането на данни се администрира от главна станция - контролен блок, който се използва съвместно от двете дружества. Предвид гореописаната технология, в главната станция на “Евротур Сат ТВ” АД са засечени и сигнали, генерирани от “София Комюникейшънс” АД и “Аракс кабел” ООД, на телевизионни програми от пакета предоставян от “Музикаутор”.

Отбелязва се, че през месец май 2005г. Комисията за регулиране на съобщения (КРС) е извършила проверка на далекосъобщителната мрежа на “Евротур Сат ТВ” АД, в хода на която “Музикаутор” е внесло официално писмо, с което е заявило, че “Евротур Сат ТВ” АД няма сключен договор за препредаване на тези програми, което не се оспорва от молителите.  Като причина за липсата на сключен договор, обаче, е изтъкната принципната забрана да се сключват договори за представляваните от “Музикаутор” програми с “Евротур Сат ТВ” АД, с друго дружество, съдържащо в името си думата “Евротур”, или свързано по някакъв начин с “Евротур Сат ТВ” АД. Отбелязва се още, че в писмото до КРС е посочено, че тази забрана изхожда от представителите на излъчващите организации. Молителите правят заключение, че в действителност става въпрос за общо решение на предполагаемия картел и посочват като доказателство за това писмо на Курт-Михаел Лойц до “Евротур Релакс Сат ТВ” ООД от 09.01.2004г. В резултат на това решение се постига ограничаване и контролиране на търговията и техническото развитие. Подчертава се, че предвид определящото значение на въпросните телевизионни програми за дейността на кабелните оператори в България, подобни решения и съгласувани практики директно въздействат върху пазара на предоставяне на услугата “кабелна телевизия” и водят до съществено изменение на структурата му чрез изключване от него на определени от предполагаемия картел дружества.

Като допълнителна форма на ограничаване на техническото развитие на цялостния български далекосъобщителен пазар е посочен необоснованият отказ да се сключи договор с “Евротур Релакс Сат ТВ” ООД. Подчертава се, че предлаганата от дружеството за първи път в България цифрова технология за разпространение на телевизионните програми по кабел е качествено нов вид услуга, предоставяща възможност за многократно увеличаване на капацитета на предаваните програми. По този начин, според молителите, от технологична гледна точка се спомага за развитието на телевизионния пазар.
На следващо място в молбата е посочено, че “Музикаутор” разполага с господстващо положение на пазарите на немско-езични, френски, италиански, испански, гръцки, словенски и унгарски телевизионни програми. Според молителите господстващото положение обхваща не само включените в програмите произведения, каквито са обектите на авторското право по смисъла на чл. 21 и чл. 91, ал. 5 от ЗАПСП и по отношение на които традиционно е налице господстващо положение на организации за колективно управление на права, но и самите програми в тяхната цялост - т.нар. права на излъчващите организации, съгласно глава XI от ЗАПСП. Сочи се, че тези права по правило се  предоставят директно от излъчващата организация и господстващо положение е трудно да се формира, но по силата на горепосочените споразумения “Музикаутор” е в състояние да ги управлява и предоставя.

В молбата се отчита особената значимост на твърдяното наличие на господстващо положение на пазара на немско-езични телевизионни програми, доближаващо се до квазимонопол, в резултат на сключените договори за представителство на излъчващите организации. Този пазар е един от основните пазари в България поради високия зрителски интерес, и това го превръща в един от структуроопределящите пазари за кабелните телевизионни оператори. Твърди се, че по този начин може да се оказва значително въздействие на последните по пътя на злоупотреба, съгласно чл. 18 от ЗЗК. 
Подчертава се, че “Музикаутор” е единственият източник за доставка на тези телевизионни програми за всички кабелни оператори и че програмите представляват уникален продукт, тъй като овен тях няма други немско-езични програми, които да се предоставят в България. Отбелязва се още, че този пакет от програми е незаменим продукт от гледна точка на търсенето. Молителите считат, че с оглед на досегашната практика на КЗК следва да се приеме, че “Музикаутор” е в състояние да влияе върху съседни и производни пазари, респективно притежава съществено съоръжение. 

Твърди се, че в конкретния случай са налице т.нар. “експлоатативни злоупотреби”, тъй като “Музикаутор” извлича облаги, които не би могло да получи, ако бе оперирало в нормални конкурентни условия. 

В молбата е посочено, че “Музикаутор” е нарушило забраната по чл. 18, т. 1 от ЗЗК, като  пряко налага цени на кабелните оператори. 

Самите цени и всички търговски условия са определени предварително с цитираните вече споразумения.

Отбелязва се още, че “Евротур Сат ТВ” АД и “Аракс кабел” ООД са декларирали и заплащали редовно и в срок договорните си задължения за препредаваните телевизионни програми. На следващо място, молителите посочват, че в периода от края на 1999г. и началото но 2000г., те са получили данни, потвърдени официално и от Министерство на културата, че значителна част от предоставените от “Музикаутор” права никога не са били притежавани от сдружението или от организациите, които то представлява и по този начин, част от продадения продукт - обекти, включени в телевизионната програма са с неуредени права. Въпреки това, исканата от кабелните оператори цена не бива преразгледана, в резултат на което, част от продукта започва да се продава на цената на целия продукт. Посочва се, че подобен тип поведение от страна на “Музикаутор” е било възможно единствено поради господстващото му положение. Това е послужило като мотив, част от операторите да прекъснат плащанията си до окончателно изясняване на ситуацията.

Същевременно, молителите твърдят, че действителните носители на предлаганите от “Музикаутор” права предявяват своите претенции и към “Евротур Сат ТВ” АД, като в момента са образувани съдебни производства за установяване на обема на предоставяните от “Музикаутор” права. Независимо от това, към момента на подаване на молбата “Музикаутор” продължава, според молителите, пряко да налага цена в същия размер, включително и спрямо молителя “Аракс кабел” ООД. 
Твърди се също, че “Музикаутор” налага и други нелоялни търговски условия, включително изисквания за препредаване на програмите по начин, нарушаващ правата на трети лица и обуславящ техни претенции към кабелните оператори. 

Посочва се, че съгласно член 2 от подписаните от “Евротур Сат ТВ” АД и “Аракс кабел” ООД договори за генерално лицензиране, операторът е задължен да препредава програмите несъкратено и без изменения. Изпълнявайки това свое задължение, операторите нарушават законните интереси на трети лица
, носители на правата върху включените в програмата обекти и предоставяни от “Музикаутор” без да са надлежно придобити от сдружението.Според молителите, изпълнението на пряко наложените нелоялни търговски условия води до претенции на тези трети лица към тях и създава условия за накърняване на търговската им репутация.

На следващо място в молбата се изнасят твърдения за нарушения от страна на “Музикаутор” на забраната по чл. 18, т. 2 от ЗЗК, изразяващи се в ограничаване на търговията и техническото развитие във вреда на потребителите. 

Повод за твърдението е цитираната с писмо на Курт-Михаел Лойц до “Евротур Релакс Сат ТВ” ООД забрана да се сключват договори за препредаване на програмите с дружества, съдържащи в името си думата “Евротур” или по някакъв начин свързани с “Евротур Сат ТВ” АД. Тази забрана, според молителите, представлява форма на ограничаване на достъпа до същественото съоръжение. В молбата се изтъква, че в резултат на това се нарушава търговията и техническото развитие на съответния оператор, като нанася и особено съществени вреди на потребителите му, лишавайки ги от възможността да получат достъп до немско-езични или други европейски програми, освен ако не предпочетат услугите на различен кабелен оператор. Отбелязва се още и наличието на интензивна кореспонденция между “Музикаутор” и “Евротур Релакс Сат ТВ” ООД, с която последното неколкократно е изявявало готовност да сключи договор при налаганите му условия и цена, но такъв не е бил сключен.

Молителите изтъкват, че предлаганата от “Евротур Релакс Сат ТВ” ООД за първи път в България цифрова технология спомага за технологично развитието на телевизионния пазар. В този смисъл необоснованото ограничаване на достъпа на дружеството до пакета телевизионни програми, предлаган от “Музикаутор” пряко въздейства върху търсенето на предлаганата цифрова технология.

Твърди  се още, че въпреки спазването на подписания от “Аракс кабел” ООД договор с “Музикаутор”, сдружението е отправило многократни сигнали до КРС, провокирани от Тристранното споразумение и твърдяното от молителите наличие на физическа и функционална свързаност между мрежите на “Евротур Сат ТВ” АД, “София комюникейшънс” АД и “Аракс кабел” ООД, както и от административно-дистрибуторската дейност, извършвана от “Евротур
Сат ТВ” АД по силата на договор с “Евротур Релакс Сат ТВ” ООД. Молителите са на мнение, че по този начин се цели ограничаване  на техническото развитие и търговията чрез принуждаване на “Аракс кабел” ООД, “Евротур Релакс Сат ТВ” ООД и “София  комюникейшънс” АД да прекратят отношенията си с “Евротур Сат ТВ” АД или да прекъснат изградената свързаност на мрежите им.

В молбата са изнесени още и твърдения за нарушение на забраната на чл.18, т. 5 от ЗЗК, според които “Музикаутор” необосновано отказва да се сключат договори при наличие на възможност, както и че извършва необосновани опити да прекрати дългосрочно установени и надлежно изпълнявани договори.

В тази връзка се посочва, че в периода ноември 2003г.-януари 2004г., между “Музикаутор” и “Евротур Релакс Сат ТВ” ООД е проведена обширна кореспонденция по повод изявеното от страна на дружеството желание да подпише типовия Договор за генерално лицензиране и да получи правото да препредава програмите, включени в пакета. Твърди се, че въпреки проявената в преговорите добросъвестно и коректно търговско поведение от страна на “Евротур Релакс Сат ТВ” ООД и достигането до фаза на обсъждане на конкретното съдържание на цифровите пакети от телевизионни програми, “Музикаутор” едностранно и неоснователно прекратява преговорите, без се мотивира. Молителите правят предположение, че причина за това вероятно е наличието на думата “Евротур” в името на дружеството.

Предвид на тези обстоятелства, молителите посочват, че “Аракс кабел” ООД е подписало договора за генерално лицензиране на 17.02.2004г., а на 18.02.2004г. е било подписано Споразумение за търговско сътрудничество между “Евротур Релакс Сат ТВ” ООД, “София Комюникейшънс” АД и “Аракс кабел” ООД, по силата на което страните обединяват усилията си и разпределят отговорностите си по разпространението на услугата “цифрова телевизия”. В молбата се уточнява, че от технологична гледна точка, при тази услуга, телевизионният сигнал  се трансформира в дигитален сигнал, пренася се под формата на данни посредством мрежата и се декодира в крайната точка посредством специализирано устройство, за да се превърне отново в образ. 

Молителите отбелязват, че основните отговорности на страните по цитираното Тристранно споразумение се разпределят както следва: “Аракс кабел” ООД се задължава да администрира договора, сключен с “Музикаутор” за препредаването на програмите; “София Комюникейшънс” АД поема задължението да осигури преноса на данни по силата на притежаваната от него индивидуална лицензия и изградената въз основа на нея обществена далекосъобщителна мрежа, а “Евротур Релакс Сат ТВ” ООД, като оторизиран дистрибутор на цифрови декодиращи устройства, се задължава да администрира отношенията с крайните потребители - сключване на договори, предоставяне на устройства и събиране на плащанията от крайни потребители. Отбелязва се, че административно-техническото обслужване по събиране на плащанията е възложено с отделно споразумение от 20.02.2004г. на „Евротур Сат ТВ" АД, като дистрибутор с добре развита касова мрежа.

Твърди се още, че въпреки коректното изпълнение на договорните задължения от страна на “Аракс кабел” ООД в продължение на повече от година, през 2005г., “Музикаутор” подава системно жалби до КРС, целящи, според молителите да предизвикат прекратяване на Договора за генерално лицензиране с “Аракс кабел” ООД, тристранното споразумение от 18.02.2004 г. и договора за административно-техническо обслужване от 20.02.2004 г.

В молбата са направени твърдения и за нарушение на забраната по чл. 32, ал. 1 от ЗЗК, изразяващо се в премълчаване и прикриване от “Музикаутор” на съществени недостатъци и опасни свойства на предлагания пакет телевизионни програми.

Твърди се, че кабелните оператори, включително молителите “Евротур Сат ТВ” АД и “Аракс кабел” ООД, са сключили договор за генерално лицензиране с “Музикаутор” след като са били уверени, че по този начин уреждат всички необходими права за препредаването по кабел. Въпреки това, според молителите, този договор не включва правата върху редица обекти, включени в програмата, като например - музикални предавания, спортни събития, филми, изключителните права за чието предаване на територията на Република България са предоставени на друга местна излъчваща организация и т.н. 

Посочва се, че премълчаваният и прикриван от “Музикаутор” съществен недостатък, се превръща в опасно свойство на предлаганите програми. Излъчвайки ги в цялостен и непроменен вид, съгласно договорните си задължения, кабелните оператори нарушават правата и законните интереси на трети добросъвестни лица, които предявяват своите претенции срещу тях. В този смисъл следва да се разглежда Уведомително писмо с изх. № 104 А/ 05.03.2004г. от „Ринг С.В." АД до “Евротур Сат ТВ” АД и приложените към него договори. Чрез тях, според молителите се установява липсата на права за препредаване на състезанията по автомобилизъм от “Формула 1” за територията на Република България от която и да било излъчваща организация, различна от “Ринг С.В.” АД. Твърди се, че вследствие на тези опасни свойства, молителите са нарушили правата на свой постоянен търговски партньор и са били изправени пред опасността да бъде привлечена тяхната отговорност за причинените на третото лице вреди, както и да бъдат прекратени договорите за излъчваните от “Ринг С.В.” АД телевизионни програми.

Молителите посочват, че “Музикаутор” е извършило нарушения и на забраната по чл. 32, ал. 2 от ЗЗК, като е твърдяло неверни сведения и факти, и е въвело в заблуждение кабелните оператори, включително “Евротур Сат ТВ” АД и “Аракс кабел” ООД, относно съществени свойства на предоставените телевизионни програми и относно начина на използването им.

На първо място се посочва, че “Музикаутор” подписва договори за генерално лицензиране, изхождайки от твърдението, че всички 37 телевизионните програми, включени в пакета могат да се препредават по кабел на територията на Република България и че сдружението може съответно да предоставя от името на излъчващите организации правото програмите да се препредават в тяхната цялост. Според молителите, обаче е видно, че поне за една програма - RTL Television, това твърдение не е вярно. 

Цитира се писмо от отдел “Програмно разпространение” на RTL Television от 22.02.2005 г., съгласно, което тази телевизионна програмата е предназначена за немската публика, намираща се на територията на Германия. Поради тази причина, според молителите, предавания като състезанията от “Формула 1” са включени в нейната програма, въпреки че “RTL Television” Gmbh не притежава никакви права за излъчването им на територията на Република България. Въз основа на това писмо, молителите са на мнение, че твърденията на “Музикаутор” за притежаваното от него право да разрешава препредаване на тази програмата са неверни.

Молителите правят извода, че конкретната телевизионна програма не е предназначена за препредаване на територията на Република България, а само за определена територия, обхващаща немско-езични държави, и че следователно програмата “RTL Television” в нейната цялост се намира извън граждански оборот (extra commercium) на територията на Република България.

Искането е Комисията да наложи на “Музикаутор” имуществена санкция за всяко извършено нарушение по чл. 9, ал. 1, т. 1 и 3 от ЗЗК, чл. 18, т. 1, 2 и 5 от ЗЗК, чл. 32, ал. 1 и 2 от ЗЗК, както и на основание чл. 7, ал.1, т. 8 от ЗЗК във връзка с чл. 55, ал. 1, т. 11 от ЗЗК  да постанови прекратяване на забранените споразумения, решения и съгласувани практики, включително да бъде прогласена нищожността на същите, на основание чл. 9, ал. 2 от ЗЗК и прекратяване на извършваната злоупотреба с господстващо положение и прекратяване на извършваното въвеждане в заблуждение от “Музикаутор”.

С Молба № КЗК-203/18.10.2005г. “Аракс кабел” ООД допълва, че е заплащало в срок и редовно дължимите по Договор за генерално лицензиране №364/17.02.2004 г. суми за препредавани телевизионни програми.

Дружеството посочва, че въпреки това, “Музикаутор” го е уведомило със заявление изх. № К-042 / 24.06.2005 г., че договорът ще бъде развален, в случай че не бъде предоставено удостоверение за регистрация по Обща лицензия в 7-дневен срок. В молбата се отбелязва, че “Аракс кабел” ООД добросъвестно е известило “Музикаутор” на 19.08.2005г., че предвид краткия срок и летния период, исканите документи ще бъдат представени при първа възможност. Отбелязва се още, че с отговора си “Аракс кабел” ООД е изразило категорично намерението за продължаването на договора и е приложило Удостоверение за регистрация по Обща лицензия. Въпреки това и получената от “Музикаутор” на 07.10.2005г. нотариална покана на “Аракс кабел” ООД, сдружението не е издало фактура за третото тримесечие на 2005г. В резултат на това “Аракс кабел” ООД е било принудено да извърши плащане, въпреки липсата на издадена фактура, за да не изпадне в забава по договора. Твърди се, че по този начин “Музикаутор” е злоупотребило с господстващото си положение, като е принудило „Аракс Кабел” ООД да извършва плащания в нарушение на императивни разпоредби на Закона за счетоводството.

Отбелязва се още, че с нотариалната покана са били представени и 
отчетните форми за четвъртото тримесечие на 2005г., предвид предстоящо извършване на нови плащания. Изразено е и предположение, че дружеството най-вероятно ще бъде принудено отново да извърши плащане без фактура.

Направено е искане Комисията да вземе решение, с което да съдейства за преустановяване на осъществяваната злоупотреба с господстващо положение от страна на “Музикаутор”.

С оглед установяване на фактическата обстановка по преписката, определяне на съответния пазар и установяване на участниците на него и на техните пазарни позиции бе извършено проучване, като бяха бяха поискани допълнителна информация, доказателства и становища от Сдружение “Дружество на композитори, автори на литературни произведения и музикални издатели за колективно управление на авторски права Музикаутор” – гр.София, (“Музикаутор”), Сдружение “Филмаутор” – гр. София, (“Филмаутор”), Сдружение “Дружество на авторите на сценични произведения за управление на авторски права “Театераутор” – гр.София (“Театераутор”), Европейски съюз за радио- и телевизионно излъчване – Кабелно координиране - гр. Майнц-Лерхенберг, Германия (European Broadcasting Union Cable Coordination, Mainz-Lerchenberg, Germany, (“EBU CC Cable Coordination”), Кабелно координиране – VPRT, гр. Кьолн, Германия (VPRT Cable Coordination, Cologne, Germany, (“VPRT”), VG Media – Дружество за управление на авторски права и права върху услуги на медийни предприятия ООД – гр. Берлин, Германия (VG Media Gesellschaft zur Verwaltung der Urheberß und Leistungsschutzrechte von Medienunternehmen mbH, Berlin, Germany (“VG Media”), Асоциация за международно колективно управление на аудио-визуални произведения – гр.Женева, Швейцария (Association for International Collective Management of Audio-Visual Works, Geneva, Switzerland (“AGICOA”), както и от Комисията за регулиране на съобщенията и Министъра на културата. 

Изискана е и информация от Асоциацията на българските кабелни оператори (АБКО) – гр. София, Българска асоциация на лицензираните кабелни оператори (БАЛКО) – гр. София, Национална организация на кабелните оператори (НОКО) – гр. София.

ІІ. СТАНОВИЩА 
1. Становище на “Музикаутор”
С писмо, вх. № КЗК-203/28.11.2005г., “Музикаутор” предоставя подробна информация относно Договора за генерално лицензиране, страните, които са го подписали, тяхната организационно-правна структура, обхвата от права, включени в управлявания от тях репертоар. В допълнение “Музикаутор” извършва правен анализ на ЗАПСП в частта му относно обектите на закрила, сродните права и техните носители, включително и правните средства за управлението им и по-конкретно - по отношение на възможностите за учредяване на право на ползване върху тях. Посочва се още, че не съществува разлика в обема на отстъпваните права в зависимост от вида и начина на препредаване, а именно по аналогов или цифров път. 

Предоставени са и разяснения за правоотношенията между “Музикаутор” и останалите страни по Меморандума, както и твърдения относно обстоятелствата, наложили изискването на документи от “Аракс кабел” ООД, удостоверяващи правото му да осъществява дейност в качеството си на кабелен оператор. Изтъкват се също и причините, поради които “Музикаутор” е развалило договора с “Евротур Сат ТВ” АД за препредаване на аналогови програми. 

Дружеството посочва в допълнение, че между “Музикаутор” и другите организации, носители на права върху защитени произведения никога не е съществувал конфликт или неясноти относно музикалните произведения. Прави се и уговорката, че звукозаписите върху музикални произведения представляват съвсем различен обект на закрила, включващ правата на продуцентите на звукозаписи, по отношение на които към спорния процесен период дружеството за тяхното колективно управление – “Профон”, е било все още в период на учредяване. Твърди се, че този факт е съобразен при подписването на Договора за генерално лицензиране с изготвеното към него Приложение № 3, съдържащо надлежно описание на видовете права, които се отстъпват и техните правоносители.

“Музикаутор” предоставя информация по отношение на условията, свързани със създаването на системата на Договора за генерално лицензиране и на Меморандума, настъпилите промени на тези обстоятелства, статута на “Музикаутор” като мандатоносител при сключване на договори и причините да бъде упълномощено като такова. Разясняват се условията, при които то е сключвало договори или е предприемало общи действия за образуване на съдебни производства срещу оператори.

“Музикаутор” акцентира върху събираната от него цена, като отбелязва, че тя не е обща, а представлява калкулирана стойност на дължимите възнаграждения на всеки правоносител в зависимост от използването на съответната програма. Предоставя и критериите за разпределяне на получените възнаграждения.

 Сочи се още, че дружеството спазва принципа на равно третиране на всички ползватели. Правят се и разяснения за необходимостта всеки оператор да предоставя информация за препредаваните от него програми.

По отношение на Договора за генерално лицензиране “Музикаутор” отбелязва, че най-често обект на индивидуална договорка е броят на препредаваните програми, като практически не се е стигало до договаряне на промени на стандартните клаузи.

С писмо от 06.07.2006г. “Музикуатор” посочва, че по тематичен критерий програмите са моно-тематични и политематични. Посочват се и непълни данни за зрителския интерес към програмите, включени в Меморандума според езика, на който се излъчват. Отбелязва се, че съгласно отчета, който “Музикаутор” предоставя на чуждестранните партньори при разпределяне на инкасираните суми, най-голям е бил интересът към немските телевизионни канали, които се гледат от около 57 % от декларираните от операторите абонати. Към становището си “Музикаутор” прилага и 145 броя декларации на различни кабелни оператори, в уверения, че същите са били уведомени да не предават световното първенство по футбол през 2002г. Дружеството предоставя информация и относно броя на сключените с молителите договори в периода 1999-2006г. Отбелязва се, че договорът с “Евротур Сат ТВ” АД е бил прекратен поради неизпълнение. Същевременно договор с “Евротур Релакс Сат ТВ” ООД не е бил сключен поради уточняване на правомощията и водене на преговори с чуждестранни правоносители относно дигитални програми, докато договорът с “Аракс кабел” ООД е бил прекратен поради липса на притежавана регистрация по Обща лицензия № 201 от 23.10.2003г. към момента на прекратяването. 

Посочва се още, че договорената цена за кабелно препредаване на програми на излъчващите организации до края на календарната 2005г. е в размер на 0,05 лв. на абонат за програма, като от началото на 2006 цената е повишена съответно на 0,06 лв. и е в сила до края на същата година, а за 2007г. и 2008г. цената е определена да бъде съответно - 0,07 лв. и 0,08 лв.


Дружеството дава разяснения за подхода, който е следван при формирането на тези цени и за причините наложили промяната им.

2. Становище на “Филмаутор”
С писмо от 28.12.2005г. сдружение “Филмаутор” разяснява подробности относно правно-организационната си структура, характера на дейността си и начина на упражняване на отстъпените му авторски права.

“Филмаутор” възразява срещу молбата на молителите с твърдение за нейната недопустимост поради неприложимост на ЗЗК. Твърди се, че липсва положителната предпоставка на чл. 2, ал. 1, т. 1 от ЗЗК, а именно – наличие на “предприятие”. Като основен аргумент в подкрепа на това твърдение се посочва, че “Филмаутор” не извършва стопанска дейност. Изброени са и допълнителни доводи, въз основа на които се прави същия извод и по отношение на “Музикаутор” и “Театъраутор”.

“Филмаутор” отрича наличието на идентичност по предназначение и взаимозаменяемост от гледна точка на потребителя на различните по вид права и услуги, управлявани от ответните по преписката дружества. Поради това “Филмаутор” прави заключението, че ответните дружества не се намират в конкурентни отношения помежду си.

Твърди се също така, че на основание чл. 2, ал. 2, т. 1 от ЗЗК молбата следва да бъде отхвърлена като недопустима, тъй като КЗК не е компетентна да разглежда правоотношения, произтичащи от авторското право или сродните му права, доколкото не се използват за ограничаване или нарушаване на конкуренцията.

Правят се допълнителни  възражения, в случай, че молбата бъде приета за разглеждане като допустима, че същата следва да бъде оставена без уважение поради липса на нарушения на чл. 9, ал. 1, т. 1 и т. 3 от ЗЗК. В тази връзка се привеждат подробни аргументи за липсата на решение на сдружения на предприятия, забранено споразумение и съгласувана практика, изразяващи се в пряко или косвено определяне на цени или други търговски условия или в ограничаване или контролиране на производството, търговията, техническото развитие или инвестициите.

“Филмаутор” отбелязва, че не съществува обединение между ответните в настоящото производство лица, сочейки че всяко едно от тях запазва напълно своята самостоятелност, въпреки системата на Договора за генерално лицензиране и Меморандума. Подобно на “Музикаутор”, “Филмаутор” твърди, че така създадената система има за цел да улесни самите ползватели, при условие, че същите уредят правата си за излъчваните от тях програми и съдържащите се в тях обекти.


Посочват се и допълнителни данни относно обстоятелствата около осъществяването на дейностите, свързани с Договора за генерално лицензиране и Меморандума, ролята на “Музикаутор” като администратор и предприемането на общи действия срещу кабелни оператори. 


Относно предвидената по Договора за генерално лицензиране цена “Филмаутор” отбелязва, че тя е обща за всички права, които се отстъпват на кабелните оператори.  Сочи се, че цената отчита специфичните особености и състоянието на местния пазар и нуждите на ползвателите-кабелни оператори. При изчисляване на дължимото възнаграждението се получават различни стойности за всеки правоносител в зависимост от използването на съответната програма.


Отбелязва се, че събираната от кабелните оператори допълнителна информация за излъчваните от тях програми извън включените в Договора за генерално лицензиране цели оперативност и икономия на ресурси за самите оператори, тъй като те трябва да уредят по надлежен ред правата за тяхното излъчване. Сочи се, че тази информация се предоставя доброволно и е достъпна за всяко трето лице.

3. Становище на “Театераутор”
С писмо от 20.01.06г. “Театъраутор” предоставя данни за правно-организационната си структура, кръга от права, предоставени му за колективно управление, категориите автори, които представлява, както и начина за предоставяне на право на ползване на техните произведения.

Прави възражение, че молбата е недопустима по смисъла на чл. 2, ал. 2, т. 1 от ЗЗК тъй като атакуваните споразумения имат за предмет уреждането на авторски права. Поради това е направено искане производството пред КЗК да бъде прекратено. 

На следващо място се възразява срещу основателността на молбата, в случай, че същата бъде допусната от КЗК за разглеждане. Твърди се, че не са налице твърдените в нея нарушения на ЗЗК. “Театъраутор” изтъква, че организациите, подписали Меморандума не са конкуренти, а самият Меморандум и упълномощаването на “Музикаутор” да администрира неговото изпълнение са свързани с необходимостта за създаване на възможност за законосъобразно препредаване чрез кабел на съответните програми.  Разяснява се още и начина на действие на Договора за генерално лицензиране и принципа на определяне на дължимото от кабелните оператори възнаграждение за кабелно препредаване на програмите на територията на България.

“Театъраутор” акцентира върху абсолютния и изключителен характер на авторските права, които поради това са изключени от обхвата на ЗЗК. Отбелязва, че всяка една от програмите, предмет на Договора за генерално лицензиране и включените в нея произведения не представляват идентични продукти и са насочени към задоволяване на различен кръг потребности на медийния пазар.

“Театъраутор” заявява още, че изцяло поддържа становището на “Музикаутор” и се присъединява към неговите доводи.


4. Становище на Европейски съюз за радио- и телевизионно излъчване – Кабелно координиране - гр. Майнц-Лерхенберг (EBU CC )

С писмо от 10.04.2006г. Европейски съюз за радио- и телевизионно излъчване – Кабелно координиране - гр. Майнц-Лерхенберг (EBU CC ) посочва, че едновременното, цялостно и непроменено препредаване по кабелен път на чуждестранни програми въз основа на общи договори е дълготрайна европейска практика, и че договори за генерално лицензиране се изпълняват в повечето европейски държави. Сочи се, че такива дейности са предназначени да засилят процеса на европейска интеграция, като правната рамка за това се съдържа в Директива на Съвета 93/83/ЕИО относно съгласуването на определени разпоредби, отнасящи се до авторските и сродните права, приложими при сателитното излъчване и кабелно препредаване.

Отбелязва се още, че през последните години няколко излъчващи организации в рамките на EBU CC, заедно с търговски излъчващи организации, AGICOA и националните организации за колективно управление на авторски права са участвали в преговори в България и са сключили договори с кабелни оператори. Посочва се, че страни по тези договори са изброените излъчващи организации и сдружения за колективно управление на авторски права, но не и EBU CC.

В изложението си EBU CC твърди, че не е юридическо лице и че нито то, нито EBU притежават права на интелектуална собственост върху програмите на излъчващите организации. В допълнение EBU CC уточнява още, че същото не е дружество за колективно управление на авторски права и не притежава права за кабелно препредаване.

В становището се правят и уточнения относно законосъобразния начин за кабелно препредаване на програми на излъчващи организации. Сочи се, че никой кабелен оператор не е бил принуден да подпише договор с носителите на права, а напротив - самите носителите на авторски права са били принудени да образуват съдебни производства срещу кабелните оператори за неспазване на сключените договори, по-конкретно срещу Еуроком и Евротур. Липсата на спазване на договорите е послужила като основание за оттеглянето на някои от договорите с кабелни оператори.


От юридическа гледна точка се отбелязва, че цитираната Директива на Съвета 93/83/ЕИО предвижда, че кабелното препредаване може да бъде администрирано единствено от организации за колективно управление на авторски права или от съответните излъчващи организации.


Отбелязва се още, че описаните договори за глобално лицензиране са сключени единствено за нуждите на кабелното препредаване, като излъчващите организации могат да обмислят и разрешаване на безжично разпространение в зависимост от правото, управлявано от организацията за колективно управление и правната рамка. Според EBU CC искане за безжично разпространение не е постъпвало към момента на изготвяне на становището.


Посочва се още, че “Музикаутор” подписва съответните договори за кабелно препредаване в България въз основа на притежаваните от него права, както и съгласно получения от него мандат.


Предоставя се информация и за необходимостта от предприемане на общи действия по смисъла на чл. 12 и чл. 13 от Меморандума, както и за причините, обуславящи размера на цената за кабелно препредаване на различните програми. Твърди се, че не съществува задължение за предоставяне на информация за програмите, които не са включени в договора за глобално лицензиране. Извършват се и разяснения относно правото на обезщетение по чл. 5, както и категориите права по отношение, на които такова обезщетени може да се търси. EBU CC разяснява метода, използван за разпределяне на средствата, събрани от “Музикаутор” за кабелно препредаване на програми на излъчващите организации.


5. Становище на Кабелно координиране – VPRT, гр. Кьолн

С писмо от 12.04.2006г. г-н Курт-Михаел Лойц, в качеството си на представител на VPRT до 01.01.2006г. дава отговори на въпросите на КЗК, поставени с писмо № КЗК-203/05 от 21.03.2006г. 

В отговора се посочва, че телевизионните канали са предпочели да упълномощат г-н Лойц да преговаря с кабелните оператори в България, вместо сами да установят преки търговски отношения с тях, тъй като всичките излъчващи организации, наричани VPRT Cable Coordination имат за цел държави от немско-говорещото пространство, като Германия, Швейцария, Австрия и Люксембург. В отговора се изтъква, че по отношение на други държави, като България, телевизионните канали не са имали, нито имат необходимите права за кабелно препредаване. Посочва се например, че права върху музикални и авторски произведения на американски студия не са придобити от телевизионните канали за кабелно препредаване в България.

Същевременно се отбелязва, че съгласно Директива на Съвета 93/83/ЕИО е поискано от излъчващите организации да преговарят добросъвестно с кабелни оператори за едновременното и непроменено кабелно препредаване. В изложението си г-н Лойц твърди, че за да се избегне изграждането от всеки телевизионен канал на скъпоструваща организация за провеждането на времеемки преговори из цяла Европа е било взето решение да се упълномощи едно лице да изпълни тази задача. 

Отбелязва се, че тъй като излъчващите организации не притежават всички необходими права за кабелно препредаване в България, г-н Лойц е установил контакт с организации, които представляват права, по отношение на които излъчващите организации не са носители. В тази връзка предлагането от страна на г-н Лойц на многостранен договор между българските кабелни оператори, организациите от музикалната индустрия, AGICOA, в качеството й на организация на носителите на авторските права върху филмови произведения, е било един ефективен начин да се гарантира, че кабелните оператори, спазващи такива договори не рискуват да срещнат проблеми с горепосочените правоимащи организации и техните членове.

Предоставя се информация и за правния режим, уреждащ авторските права съгласно международното право и националното право на Германия. Посочва се, че правата, които т. нар. “национални излъчващи организации” не могат да предоставят за кабелно препредаване са тези права, които излъчващите организации не са придобили от трети лица. 

Посочва се още, че е невъзможно да се състави списък, съдържащ всички носители на авторски права, включени в една програма на излъчваща организация. 

Също така се отбелязва, че обема на права, притежаван от излъчващите организации е различен при различните канали
. 

В становището се излагат аргументи за положителния ефект от сключването на договор за генерално лицензиране. В този смисъл се отбелязва, че договори, като този за едновременно и непроменено кабелно препредаване в България са сключени в редица европейски държави.

Прави се забележка, че евентуалната забрана на този договор ще изключи достъпа до посочените телевизионни станции в България и би противоречало на духа на Директива на Съвета 93/83/ЕИО, съгласно която трансграничната телевизия представлява важна цел на Общността.

В заключение се отбелязва, че посочените в началото на становището излъчващи организации са прехвърлили правата си за едновременно и непроменено кабелно излъчване на дружеството за колективно управление на авторски права – VG Media Gesellschaft zur Verwaltung der Urheber- und Leistungsschutzrechte von Medienunternehmen mbH – VG Madia Gmb (ВГ Медия Дружество за използване на авторски и права върху услуги на медийни предприятия права ООД).

6. Становище на VG Media – Дружество за използване на авторски права и права върху услуги на медийни предприятия ООД – гр. Берлин, Германия

В становището си от 18 април 2006г. VG Media се съгласява напълно със съдържанието на становището, депозирано от г-н Лойц, както и с това на EBU CC. 
Дружеството дава допълнителна информация за правната си структура и притежаваните от него лицензии и разрешения за осъществяване на дейността си, като прилага и съответните доказателства.
Твърди се още, че дружеството има сключени договори за генерално лицензиране заедно с EBU CC и AGICOA в две европейски държави, като се посочва, че в тези държави никога не е съществувало съмнение, че офертата за препредаване на програми под формата на договор за генерално лицензиране с всички основни носители на права може да увреди по някакъв начин кабелните оператори. 

Сочи се, че същите искания за разрешаването на проблема са повдигнати на европейско ниво чрез създаването на т. нар. едно място за придобиване на всички необходими права – “one stop-solution”. 

Изтъква се още, че никой не принуждава кабелните оператори да сключват договори за препредаване на немските програми, като се твърди, че същите не представляват съществен елемент от оферирането на програми за българския кабелен пазар.

7. Становище на Асоциация за международно колективно управление на аудио-визуални произведения – гр.Женева, Швейцария (AGICOA)

С писмо от 09.05.2006г. Асоциацията за международно колективно управление на аудио-визуални произведения – гр. Женева, Швейцария (AGICOA) предоставя информация и отговори на въпросите, поставени й с писмо № КЗК-203/05 от 21.03.2006г.

На първо място се дават разяснения относно качеството, в което “Музикаутор” осъществява дейност съгласно Меморандума и Договора за генерално лицензиране. Изтъква се, че дружеството е само представител на интересите на носителите на права, като единственото изключение e правото на “Музикаутор” да подписва генерални лицензионни договори от името на излъчващите организации, AGICOA и другите български сдружения. Правото да подписва такива договори обаче “Музикаутор” може да упражнява само след изричното съгласие на правоносителите. Сочи се, че “Музикаутор” не може да представлява по собствено усмотрение интересите на правоносителите, а е обвързано с разпоредбите на протокола за сътрудничество и договора за обслужване. В допълнение се отрича притежаването на господстваща позиция от страна на “Музикаутор”, тъй като за всяко свое действие дружеството следва да търси съгласието на останалите правоносители. AGICOA заявява че такъв тип дейности са неизбежни за изпълнението и управлението на договора за генерално лицензиране и че същите дейности представляват утвърдена практика в Европа. 

Според AGICOA “Музикаутор” нито злоупотребява с господстващо положение, нито ограничава свободната конкуренция при изпълнението и управлението на Договора за генерално лицензиране. Отрича се също правоносителите, страни по Договора за генерално лицензиране, да злоупотребяват с господстващо положение или да ограничават свободната конкуренция.

AGICOA изтъква още, че Договорът за генерално лицензиране е в интерес на самите кабелни оператори. Асоциацията твърди, че вместо да се договарят различните категории права за препредаване поотделно с всяка една от организациите правоносители, кабелните оператори са заинтересовани да сключат един единствен договор, който урежда всички тези различни категории права.


В становището си AGICOA прави възражение и срещу обосноваността и верността на твърденията, относно това, че кабелните оператори са били принудени от един силен алианс от притежатели на права да се споразумеят. 


В тази връзка се сочи, че договарянето на условията на Меморандума и на Договора за генерално лицензиране са извършени под надзора и контрола на Европейската комисия. AGICOA изтъква, че в рамките на програмата PHARE именно консултантите на Европейската комисия са препоръчали на кабелните оператори и организациите на правоносителите да сключат Договори за генерално лицензиране в България в съответствие с общата практика в много други европейски държави. Отбелязва се, че тези договори са в съответствие с Директива на Съвета 93/83/ЕИО.


Като аргумент за свободата на договаряне се сочи, че цените, събирани от българските кабелни оператори съгласно Меморандума и Договора за генерално лицензиране през 1999г. са били най-ниските цени в договори за генерално лицензиране в Европа. Наред с това се отбелязва, че почти всички клаузи в българските договори са сходни с тези на подобни договори в Белгия, Холандия, Германия, Литва, Латвия, Естония и Словения към съответния период от време. На трето място се сочи, че българските договори са изцяло в съответствие с тези в други страни, където, според AGICOA, е немислимо да се стигне до налагане на клаузи и цени от страна на правоносителите.


На следващо място се прави възражение, че Меморандумът не определя търговски условия и цени, които да бъдат предлагани на трети страни, а клаузи и финансови условия, приложими само спрямо кабелните оператори, които са го подписали. В този смисъл се цитира и анализира чл. 16 от Меморандума. 


Твърди се още, че кабелните оператори, подписали Меморандума, са искали същите условия да се предлагат и спрямо кабелните оператори, които не са страна по него (“аутсайдери”). Според AGICOA това искане е било обосновано от опасения, че т. нар. “аутсайдери” могат да договорят по-ниски цени и преференциални споразумения спрямо тези по Меморандума и Договора за генерално лицензиране. Твърди се, че чрез предлагането на еднакви условия и цени за всички кабелни оператори е щяло да се гарантира запазване на конкуренцията. Отбелязва се, че независимо от това искане на кабелните оператори, авторско-правните норми не позволяват прилагане на различни цени за различните български кабелни оператори за използването на права върху съответните техни репертоари.


В становището си AGICOA отрича твърденията на молителите относно наличието на антиконкурентен ефект на изброените от Меморандума клаузи. Сочи се, че предмет на Меморандума са единствено международни телевизионни програми, но не и български. Същевременно се отбелязва, че именно българските телевизионни канали са най-важните за български домакинства с кабелна телевизия. Твърди се също така, че наред с българските телевизионни канали, международните телевизионни канали като CNN, “BBC World”, “Discovery”, HBO, “Disney” и TCM са много по-атрактивни от доста старомодните международни обществени канали на кабелния координатор “EBU CC”. Изтъква се също, че в България е утвърдена практика, българските зрители да се обръщат първо към английско-езиковите международни канали, а не към немско-езиковите.


Отбелязва се, че стандартният договор е приложим единствено спрямо онези тридесет кабелни оператори, които са били представлявани от трите физически лица, подписали Меморандума. Същевременно се сочи, че по силата на приложимото авторско право, организациите за колективно управление на авторските права са задължени да прилагат същите срокове и условия спрямо онези кабелни оператори, които са били представлявани от трите физически лица.


AGICOA отрича и съществуването на Приложение № 4 към Меморандума, заявявайки, че броят на приложенията към него е три. 


Прави се забележка, че Приложение № 1 не е “Стандартен формуляр за отчети”, а представлява самият Договор за генерално лицензиране.


Разяснява се, че нито Приложение № 2, нито Приложение № 3, с оглед на своята същност, нарушават закона за конкуренцията. Според AGICOA Приложение № 3 определя единствено кои права и от кой от притежателите на права са гарантирани, както и степента и обема на правата за препредаване, които кабелните оператори придобиват.


Общото събиране на дължимите възнаграждения за всички излъчващи организации от страна на “Музикаутор” е в съответствие с общата европейска практика и не представлява злоупотреба с господстващо положение. 

По отношение на Договора се посочва, че същият е изцяло в съответствие с международните стандарти и закона за конкуренцията. Този Договор не дава неконтролиран и неограничен мандат на “Музикаутор” да действа от името на притежателите на права.


Във връзка с разпределянето на дела от хонорари, AGICOA посочва, че Договорът регулира само определени аспекти между трите групи притежатели на права и че няма нужда да се регулира този вътрешен въпрос за разпределянето на дела. 


Отрича се, че структурата на прилаганата ценова тарифа от Меморандума елиминира конкуренцията между отделните излъчващи организации. Твърди се, че според принципите и правилата на авторското право, ценовата тарифа, която се плаща от кабелните оператори за използването на права за препредаване не зависи от факта дали абонатът на кабелния оператор желае програмата или не. Поради това разграничаването на ценовите тарифи за препредаване според атрактивността на телевизионните канали би било против правилата на авторското право.


AGICOA отрича, че излъчващите организации и различните сдружения представляват картел. Допълва, че договорите не създават господстващо положение и че не съществуват практики, нарушаващи конкуренцията на българския пазар за кабелно телевизионно препредаване.  


AGICOA заявява, че липсват доказателства в подкрепа на твърденията на молителите, че “Музикаутор” използва отчетни карти или отчети, съдържащи данни за програмите, извън Договора за генерално лицензиране, които се препредават по кабелен път. Посочва се, че нито чл. 11 от Меморандума, нито чл. 9.4. от Договора задължават кабелните оператори да извършват това. 


В становището се отрича наличието на физическа и функционална обвързаност между мрежите на “Аракс Кабел” ООД, “Евротур Сат ТВ” АД и “София комюникейшънс” АД, като се изтъква, че това обединение е обосновано с неясни аргументи от молителите. В тази връзка AGICOA счита за напълно целесъобразно VPRT (сега “VG Media”) да откаже подписването на нови договори с “Евротур Релакс Сат ТВ” ООД поради незачитане на предишния договор от страна на “Евротур”
 без по този начин да се нарушава конкуренцията. 


Предоставят се допълнителни разяснения за това, защо излъчващите организации не могат да разрешат цифрово препредаване на своите телевизионни канали по същия начин, както са направили с аналоговото препредаване на своите телевизионни канали.


На следващо място, AGICOA не приема твърденията на молителите, че немско-езиковите програми представляват самостоятелен пазар за препредаване в България и изтъква аргументите си за това.

AGICOA отхвърля твърденията за съществуването на проблем във връзка с правата за предаване на спортни и музикални предавания, като недоказани.  Излъчващите организации гарантират правата, дотолкова, доколкото са ги получили. В тази връзка се цитират чл. 4.1, чл. 8 и чл. 9 (4) от Договора за генерално лицензиране, съгласно които в изключителни случаи правоносителите могат да искат кабелните оператори да не препредават определено спортно събитие. 

Още в началото на договорните взаимоотношения между молителите и правоносителите е било ясно, че някои спортни предавания не са покрити от Договора за генерално лицензиране, но въпреки това договорното възнаграждения ще остане дължимо.


В становището си AGICOA отбелязва, че кабелните оператори не са задължени да препредават всеки телевизионен канал. В тази връзка се сочи, че чл. 2 от Договора за генерално лицензиране налага единствено едновременното, пълно и цялостно кабелно препредаване на съответните телевизионни програми, тъй като самите организации на правоносителите са получили мандат само за този вид кабелно препредаване.

Наред с това се отбелязва, че освен телевизионните канали, обхванати в Договора за генерално лицензиране има стотици други телевизионни канали на разположение на “Евротур Релакс Сат ТВ” ООД, ако то е искало да излъчва цифрови телевизионни програми. Напълно разбираемо е нежеланието на “Музикаутор”, след като вече се е сблъскало с незачитане на Договора за генерално лицензиране от трите дружества, да даде лиценз на друго дружество, свързано с него.


По отношения на т. нар. “чадър” AGICOA сочи, че Договорът за генерално лицензиране е “щит”, защитаващ кабелните оператори срещу исковете на трети оператори, които държат права за препредаване. Добавя се още, че сключването на този договор очертава разделителната линия между онези кабелни оператори, които зачитат авторските права и тези, които представляват “пирати” на авторско право.


AGICOA отхвърля и твърденията за нарушение на чл. 32, ал. 1 и ал. 2 от ЗЗК. 


В тази връзка се отбелязва, че документът за гарантирането на правата изяснява напълно на кабелните оператори, че може да има изключения от общото право, че всички права са обхванати от договорите и се препраща към чл. 4.1 от Договора за генерално лицензиране. 


Отрича се твърдението, че “Музикаутор” са премълчали факти относно спортни или музикални права, и че тези скрити факти “са станали опасна черта на предлаганите предавания”. Посочва се, че защитата на правата на кабелните оператори е гарантирана именно посредством текста на чл. 5.1. 


Спортното предаване “Формула 1” не е включено в гаранцията, посочена в приложението. В становището се поддържа, че непопадането на някои спортни събития в гаранцията на Договора за генерално лицензиране е стандартна практика в много други страни и не е нещо необичайно. AGICOA твърди още, че “Музикаутор” не е предоставяло подвеждаща информация, че всички спортни събития и всички права ще бъдат обхванати от Договора за генерално лицензиране. Правата за препредаване на спортни събития не са гарантирани от никоя от организациите по гаранцията. Гарантирането на правата върху спортни предавания зависи от правата, които всяка една излъчващата организация е придобила, а именно дали се отнасят само до територията на нейната държава или включва и тази на съседни държави.


Едновременното, пълното и цялостно кабелно препредаване на телевизионните програми е принцип, съгласно Договора за генерално лицензиране и като такова то не може да бъде разглеждано като антиконкурентно.

В допълнение AGICOA представя информация относно правата, които са управлявани от нея
, списък с аудиовизуални произведения, излъчени в някои от телевизионните канали, чиито права AGICOA управлява и които са били препредавани в България през периода 1999-2005г.
, основанието на което асоциацията осъществява тези права и техния вид и обем и типа кабелно препредаване
. Дават се и допълнителни разяснения относно възможностите да се извърши лицензиране за цифрово препредаване на телевизионни канали и разяснения относно особеностите на този вид препредаване. Посочва се готовност на AGICOA за използването на нейния репертоар  за безжично предаване чрез MMDS системи (микровълнови многоадресни разпределителни системи). AGICOA посочва още и причините довели до прегрупирането на няколкото организации-правоносители, правната основа за сключването на договорите, причините за назначаването на “Музикаутор” за дружество, управляващо изпълнението на Договора за генерално лицензиране, както и разяснява задълженията на “Музикаутор” по договора за обслужване, както и правата му по Меморандума, подписан от него в качеството му на правоносител. 

В становището си AGICOA разяснява и причините, довели до утвърждаването на единна цена за програма на всички телевизионни канали, обхванати от лицензионнния договор, както и за задължението за докладване на препредаваните телевизионни канали, съгласно чл. 9.4. от Договора за генерално лицензиране. 

В становището се изнасят и твърдения, че всички клаузи на Договора за генерално лицензиране подлежат на предоговаряне. Разясняват се още предметът и приложното поле на действие на чл. 5 от Договора за генерално лицензиране. 


8. Становище на Комисията за регулиране на съобщенията

С писмо от 13.07.2006г. КРС предоставя информация и доказателства по поставените му с писмо № КЗК-203/11.11.2005г. въпроси.

Представят се договор между “София Комюникейшънс” АД, “Евротур Сат ТВ” АД за изграждане на абонатно отклонение и осигуряване на свързаност, както и информация, отнасяща се до писмо от “Музикаутор” до КРС с вх. № 12-01-2915/20.05.2005г., както и списък на дружествата, които притежават лицензия за изграждане, поддържане и използване на обществена далекосъобщителна мрежа за пренос на данни и предоставяне на далекосъобщителни услуги чрез нея на територията на България, и които предоставят кодирани в дигитален вид телевизионни програми.

9. Становище на Министъра на културата

С писмо от 01.12.2006г. Министерство на културата предоставя информация и доказателства по поставените му с писмо № КЗК-203/11.11.2005г. въпроси.

Представят се заверени копия на материали по преписка за налагане на имуществена санкция на “Евротур Сат ТВ” АД във връзка неправомерно препредаване по кабелната мрежа на телевизионни програми. Министерството на културата разяснява и правния характер на организациите за колективно управление на авторски права, като посочва в тази връзка, че “Музикаутор”, “Филмаутор” и “Театъраутор” са вписани в регистъра по чл. 40 от ЗАПСП, воден към министерството. Същото не важи за EBU CC, VPRT и AGICOA. Извършват се пояснения за специфичния предмет на дейност на организациите за колективно управление на авторски права и правоотношенията, в които те участват с оглед на осъществяване на дейността си. Изброяват се и правата, управлявани от дружествата - “Музикаутор”, “Филмаутор” и “Театъраутор”. В отговора се съдържат и данни за обема на правото за използване и неговото съдържание при кабелното препредаване на телевизионни програми
. Представя се и информация, свързана с реда за уреждане на отношенията между молителите на права върху телевизионни програми като цяло и носителите на авторски права върху включените в тях произведения от една страна и кабелните оператори от друга страна, както и за видовете права за използване на телевизионни програми.

Министерството посочва и списък с имената на представители на чуждестранни телевизионни организации, придружен с изходящи от тези организации писма за представляваните от тях програми. В допълнение се излагат и причините довели до налагането на договорното обединяване и фактическото коопериране между организациите, които управляват авторски права.

10. Становища на физическите лица

С писмо от 06.07.2006г. г-н Светлин Капитанов дава отговори на поставените му с писмо № КЗК-203/05г. от КЗК въпроси.

В писмото се дава информация, свързана с условията, при които е подписан Договора за генерално лицензиране, както и относно юридическото качество,  в което физическите лица Светлин Капитанов, Петьо Стайков и Данаил Янков са преговаряли от името на кабелните оператори условията на подписания договор. Изложено е и становище относно необходимостта и приемливостта едно дружество да представлява всички останали носители на права и обосноваността на цените. Изразява се становище и за самия Договор за генерално лицензиране, приложените към него образци на отчетни карти, както и за недостатъците на договора. 

С писма от 03.07.2006г. и 04.07.2006г. лицата Данаил Янков и Петьо Стайков дават съответно становища по същите въпроси.                                                             

11. Данни от изследователските агенции

С писма №№ КЗК-203/05 от 20.06.2006г., 15.06.2006г и от 14.06.2006г. съответно дружествата “Алфа Рисърч” ООД, Институтът за маркетинг и социални изследвания – MBMD и “Витоша Рисърч” ЕООД уведомяват КЗК, че не разполагат с исканата от тях информация за разпределението на зрителския интерес към различните видове телевизионни програми, тенденциите и съответната динамика на зрителския интерес и критериите за сегментация на българския пазар на национални и чужди радио- и телевизионни програми.

Същевременно “Витоша Рисърч” ЕООД представя свое “Контролно изследване на телевизионната аудитория за периода май-юни 2004г.”

С писмо № КЗК-203/05 от 20.06.2006г. TNS TV Plan предоставя информация на КЗК съгласно нейно писмо № КЗК-203/05 от 06.06.06г. В отговора е посочено, че дружеството разполага единствено с данни по т. 2 от писмото, отнасящи се до покритие и пазарен дял само на основните български телевизионни програми в периода – януари 2001г. – ноември 2005г, както и за общия зрителски интерес към чуждестранните телевизионни канали.

При извършване на фактическия и правен анализ са взети предвид всички твърдения, данни и доказателства, предоставени от страните по преписката, държавните органи и изследователските агенции.                                                                 

ІІІ. ФАКТИЧЕСКИ АНАЛИЗ:

1. ИДЕНТИФИКАЦИЯ НА СТРАНИТЕ  ПО  ПРЕПИСКАТА

Молители в настоящото производство

А) “Евротур Сат ТВ” АД,  гр. София.

Дружеството е вписано в търговския регистър при Софийски градски съд по ф.д. № 8289/2003г. със седалище и адрес на управление – гр. София, ул. “Хан Крум” № 32, ет. 1. Дружеството се представлява заедно най-малко от двама от следните членове на Съвета на директорите – Венелин Стайков Стайков, Димитър Богомилов Ангелов, Явор Тодоров Джиджев и Стоян Иванов Стоянов, но за поемане на задължения в размер до 2000 (две хиляди) лева, всеки един от овластените членове на Съвета на директорите може да действа самостоятелно.

“Евротур Сат ТВ” АД,  гр. София е регистрирано съгласно Удостоверение № 201-04888/19.01.2004г по Обща лицензия №. 201 от 23.12.2003г. за осъществяване на далекосъобщения чрез обществена кабелна далекосъобщителна мрежа за разпространение на радио- и телевизионни програми и предоставяне на далекосъобщителни услуги чрез нея на територията на област Враца – град Козлодуй; град София, както и съгласно Удостоверение № 201-046888-01/25.08.2005г. по Обща лицензия № 201 от 23.12.2003г. за осъществяване на далекосъобщения чрез обществена кабелна далекосъобщителна мрежа за разпространяване на радио- и телевизионни програми и предоставяне на далекосъобщителни услуги чрез нея на територията на област Враца – гр. Козлодуй; гр. Перник; област София – гр.Божурище; област София-град – гр. Банкя, гр. София и с. Волуяк.

Б) “Евротур Релакс Сат ТВ” ООД, гр. София

Дружеството е вписано в търговския регистър при Софийски градски съд по ф.д. № 12070/1998г. със седалище и адрес на управление – гр. София, ул.“Хан Аспарух” № 33/35. Дружеството се управлява и представлява заедно от Андриян Светославов Ценов и Добромир Михайлов Добрев.

В) “Аракс кабел” ООД, гр. София

Дружество е вписано в търговския регистър при Софийски градски съд по ф.д. № 3009/1998г. със седалище и адрес на управление – гр. София, район “Овча купел”, ж.к. “Овча купел” 1, бл. 403, вх. “Д”, ет. 1. Дружеството се управлява и представлява заедно и поотделно от Любен Емилов Николов и Вава Емилов Маринов.

 “Аракс кабел” ООД е регистрирано съгласно Удостоверение № 201-05754/10.08.2005г. по Обща лицензия № 201/23.12.2003г. за осъществяване на далекосъобщения чрез обществена кабелна  далекосъобщителна мрежа за разпространение на радио- и телевизионни програми и предоставяне на далекосъобщителни услуги чрез нея на територията на гр. София.

Лица, срещу които е подадена молбата


А) Сдружение “Дружество на композитори, автори на литературни произведения и музикални издатели за колективно управление на авторски права “Музикаутор”

Сдружението е вписано в регистъра за юридически лица с нестопанска цел при Софийски градски съд по ф.д. № 18208/1992г. със седалище и адрес на управление – гр. София, ул. “Будапеща” № 17. 
Сдружението се представлява заедно и поотделно от председателя на Управителния съвет Вили Арам Казасян, заместник-председателя на Управителния съвет Михаил Иванов Белчев и изпълнителния директор Цеца Спасова Евтимова.

Б) Сдружението “Дружество на авторите на сценични произведения за управление на авторски права “Театъраутор”
Сдружението е вписано в регистъра за юридически лица с нестопанска цел при Софийски градски съд по ф.д. № 18207/1999г. със седалище и адрес на управление – гр. София, р-н “Триадица”, ул. “Княз Борис I”, № 54, ет. 2. 

Сдружението се представлява заедно и поотделно от председателя на Управителния съвет – Петър Димитров Маринков, заместник-председателя Панчо Борисов Панчев и директора Майа Василева Илиева. 

В) Сдружение “Филмаутор”
Сдружението е вписано в регистъра за юридически лица с нестопанска цел при Софийски градски съд по ф.д. № 18311/1993г. със седалище и адрес на управление – гр. София, ул. “Луи Леже” № 2.

Сдружението се представлява заедно и поотделно от председателя на Управителния съвет Венец Василев Димитров, заместник-председателя Антония Тонева Харалампиева и Мария Маркова Палаурова.

Г) Асоциация за колективно управление на адио-визуални произведения (AGICOA)
Асоциацията е вписана в търговския регистър на Женева на 23.03.19884г. и е със седалище и адрес на управление – гр. Женева, ул. “Сен-Жан” № 26.  Представено е извлечение от регистъра с Вх. № 02444/1984 и Фед. №  CH-660-0184984-7. 

Следните членове на Асоциацията имат правото да подписват документи от нейно име – Ролан Фрохн – Германия, Крис Марсич - САЩ, Брюксел, Лоурънс Сафир - Великобритания, Лондон, Ален Сюсфел - Франция, Париж, Маривон Гарко – Франция, Аньоси-льо-Вию, Джон Якобсен - Норвегия, Осло, Никол Ла Буври – Белгия, Брюксел, Микаел Броди – Великобритания, Фарнхам Коман, Бертран Муйе – Франция, Лондон, Андре Шобо – Франция, Ньоили, Том дьо Ланж – Белгия, Женева, Хелмут Косцюсцек -  Германия, Женева, Жан-Мишел Гостели – Болижен, Дюйе.

Д) Кабелно координиране – VPRT, гр. Кьолн 

VPRT не е юридическо лице по смисъла на търговското право. През процесния период същото е съществувало като неформално обединение на немски излъчващи организации, наричано VPRT Cable Coordination и представлявано от Курт-Михаел Лойц при воденето на преговори с кабелните оператори. 

Понастоящем въпросните немски програми са прехвърлили управлението на притежаваните от тях сродни права върху техните телевизионни програми на VG Media, считано от 01.01.2006г.

Е) Европейски съюз за радио- и телевизионно излъчване – Кабелно координиране (EBU CC), гр. Майнц-Лерхенберг

EBU CC – Кабелно координиране не е юридическо лице по смисъла на търговското право. Същото има за цел да улеснява воденето на преговори и подписването на Генерални договори с кабелни оператори от името на членовете на Европейския съюз за радио- и телевизионно излъчване (EBU CC).

В резултат на извършеното проучване и разследване по преписката и събраната информация и доказателствен материал, може да се приеме за установена следната 

2. ФАКТИЧЕСКА ОБСТАНОВКА:

Относно Меморандума, Договора за генерално лицензиране, Приложенията към тях и Протокола за сътрудничество

На 09.04.1999г. в гр. София са проведени преговори за сключване на Глобален договор за препредаване по кабел, в които участие са взели EBU, VPRT, AGICOA, Хайн Ендлих - представител по програмата на Европейския съюз за финансово сътрудничество - ФАР (PHARE), “Музикаутор”, “Филмаутор”, “Театъратуор” и тридесет кабелни оператора, сред които на първо място е посочен “Евротур Сат ТВ”
. Участници в тези преговори са били Данаил Янков, в качеството си на изпълнителен директор на “Центрум груп-София” АД, Петьо Стайков, като технически директор на “Уникомс трейдинг” ООД, гр. София и управител на “Евроком Драгалевци”, както и Светлин Капитанов, като управител на “ПримаСат” ООД, гр. Несебър. 

На 01.07.1999г. е сключен Меморандум за уреждането на авторските и сродните права за телевизионни програми, препредавани чрез кабелни комуникационни системи. Меморандумът е подписан от “Музикаутор”, “Филмаутор”, “Театъраутор”, AGICOA, EBU-Кабелно координиране и VPRT-кабелно координиране и лицата Данаил Янков, Светлин Капитанов и Петьо Стайков.

Към Меморандума е изготвено Приложение - Списък на програмите за едновременно кабелно препредаване в България”, съдържащ още и информация за телевизионните организации, които ги излъчват, както и за държавите, от които се излъчва всяка една от тези програми
.  

Член 14 от Меморандума предвижда, че Договорът за генерално лицензиране, изготвен съгласно чл. 4 от Меморандума, представлява неразделна част от него. 

Договор за генерално лицензиране 

Съгласно чл. 10 от Договора, същият влиза в сила на 01.02.1999г
 и има срок на действие до 31.12.2001г., като след тази дата договорът се подновява мълчаливо и автоматично за нови периоди от по една календарна година, освен ако не се прекрати от някоя от страните с писмено тримесечно предизвестие, отправено до “Музикаутор”. 

Предвижда се още дължимото възнаграждение да бъде предоговорено за съответните периоди след 01.01.2002г. 

Към Договора са изготвени Приложения №№ 1 и 2 за съответната територия на излъчване и за самите програми, Приложение № 3 относно категориите от права, които са гарантирани от правоносителите по Договора
 и Приложение – Образец за уведомление на “Музикаутор” относно съдържанието на телевизионния програмен пакет, предлаган от кабелните оператори на техните абонати към момента на подписването му (чл. 9, т. 4 от Договора).

С Договора за генерално лицензиране се предоставя неизключителна лицензия на всеки желаещ български кабелен оператор да препредава по кабел на абонатите си описаните в Приложение № 2 програми, заедно с включените в тях произведения.

Като представители на носители на авторски или сродни права, съгласно Приложение № 2 се явяват:

- 37 чуждестранни телевизионни организации, от които 23 обществени, представлявани от Европейския съюз за радио- и телевизионно излъчване – Кабелно координиране (EBU CC), а именно: ARD, ZDF, 3sat, Kinderkanal, Phoenix, NDR, WDR, BR, HR, ORB, MDR, SWR (Германия), ARTE (Германия, Франция), RAI UNO, RAI DUE, RAI TRE (Италия), Rtve-1 (Испания), RTV/SLO (Словакия), MTV-1, MTV-2 (Унгария), ERT-S.A. (Гърция) и 14 частни, представлявани от VPRT, а именно: RTL Television GmbH за RTL Television, SAT.1 Sateliten Fernsehen GmbH за SAT.1, PRO Sieben Media AG за PRO 7, RTL 2 Fernsehen GmbH Co.KG за RTL 2; VOX Film und Fernsehen GmbH & Co.KG за VOX, Kabel 1 K1 Fernsehen GmbH за Kabel 1, VIVA Fernsehen GmbH & Co.KG за VIVA, VIVA Fernsehen GmbH & Co.KG за VIVA II, n.tv Nachrichten Fernsehen GmbH & Co.KG за n.tv, ONYX Television GmbH за ONYX, RTL Disney Fernsehen GmbH & Co.KG за Super RTL, TM3 Fernsehen GmbH & Co.KG за tm3 (Германия), M6 Metropole Television S.A. за M6 и Metropole Televisia S.A. (Франция);

- българското дружество на композитори и автори за колективно управление на авторски права при публично изпълнение и механичен запис “Музикаутор”;

- българското дружество на авторите на драматични и музикално-драматични произведения “Филмаутор”;

- Асоциацията за международно колективно управление на аудио-визуалните произведения AGICOA.

Други представители на чуждестранни телевизионни организации

Освен горепосочените страни по меморандума, представители на други чуждестранни телевизионни организации са
: 

1. “ТВ плюс” АД, гр. София, като представител на Socemie S.A (Франция) за – Euronews, Fashion TV GmbH (Австрия) за Fashion TV, Groupe AB S.A.-Lagardere Networks International S.N.C. (Франция) за XXL TV, AB Moteurs, Chasse&Peche, Escales, Animoux
2. Зоун Вижън Ентерпрайсис Лимитед, гр. София, като представител на Zone Broadcasting (R&DTV) Ltd за Reality TV, Romantica (East) Ltd за Romantica, Discovery Communications Europe за Discovery Channel, Animal Planet, Discovery Civilisation, Discovery Travel&Adventure, Discovery Science, Crown Media International LLC за Hallmark, Turner Broadcasting System Europe Ltd за CNN International, Cartoon Network/Turner Classic Movies (TCM), MTV Networks Europe за MTV Europe, MTV Base, MTV Hits, MTV 2, VH1, VH1 Classic, UPC Programming BV за Club, Private Blue and Gold Broadcasting B.V за Private Blue и Private Gold
3.”Еуропиан Броудкастинг Репрезентейшън” ЕООД, гр. Варна, като представител на Eurosport S.A. за Eurosport и Eurosport 2.

4. “Медиа линк”, гр. София за програмите FOX Kids, National Geographic, TV5
5. “Стар ТВ Продакшънс Лимитед”, гр. София за програмите – “Интер ТВ”, “Мюзик Бокс”, “Москва Откритьй мир”, “Первьй канал – Всемирная сет”, “Ентер”, TVC.

Гаранции

Приложение № 3 към Договора е озаглавено “Гаранция” и очертава видовете права, предоставяни от всеки от правоносителите по договора, за които те се задължават да обезщетят кабелните оператори по отношение на финансови претенции на трети лица съгласно чл. 5 от Договора.

Съгласно Приложение № 3 към Договора за генерално лицензиране, правоносителите предоставят следните видове права:


1. EBU и VPRT:
1.1. своите сродни права като излъчващи организации и като продуценти

1.2. производни права от автори и други сродни права, доколкото са ги придобили.


2. AGICOA:


2.1. Оригинерните права на продуцентите на кинематографични и аудио-визуални произведения;


2.2. Сродните права на продуцентите на кинематографични аудио-визуални произведения;


2.3. Правата, придобити от продуцентите било по силата на закон, било по силата на договор и правата, които продуцентите представляват по договор като:


а.) права на авторите на драматични произведения (автори на вече съществуващи произведения, автори на адаптации, диалог, сценарии)


б.) права на режисьорите


в.) права на актьорите

3.”Музикаутор”, “Филмаутор”, “Театъраутор”:

Правата на своите членове и на авторите-членове на сродни авторски дружества, с които са сключили договори за взаимно представителство, наричани общо “правата на CISAC”.

4. “Музикаутор” гарантира следните имуществени права:

4.1. Правата на композиторите на музикални произведения със или без текст с изключение на композиторите на музика на драматични и музикално-драматични произведения;

4.2. Правата на композиторите на филмова музика и на композиторите на вече съществуващи музикални произведения, синхронизирани към кинематографични и аудио-визуални произведения;

4.3. Правата на авторите на текста на музикални произведения с текст;

4.4. Правата на авторите на аранжимента на музикални произведения с или без текст;

4.5. Правата на авторите на литературни произведения.

5. “Филмаутор” гарантира следните имуществени права, в случаите когато те не са били отстъпени на продуцентите било по силата на закон, било чрез договор, а именно:

5.1. Правата на автори на вече съществуващи произведения, автори на адаптации, диалог, сценарии;

5.2. Правата на режисьорите;

5.3. Правата на операторите, когато са признати от националното законодателство като автори на кинематографични и аудио-визуални произведения.

6. “Театъраутор” гарантира следните имуществени права, в случаите, когато тези права не са били отстъпени на продуцентите било по силата на закон, било чрез договор, а именно:

6.1. Правата на авторите на драматични и музикално-драматични произведения;

6.2. Правата на композиторите на музика на драматични и музикално-драматични произведения;

6.3. Правата на хореографите на драматични и музикално-драматични произведения;

6.4. Правата на автори на вече съществуващи произведения, адаптирани в драматични и музикално-драматични произведения.

Отчетни карти

Съгласно чл. 9, т. 4 от Договора за генерално лицензиране, преди неговото подписване кабелният оператор следва да е съобщил в писмена форма на “Музикаутор” съдържанието на телевизионния програмен пакет, който той предлага на своите програмни абонати и за целта е представено Приложение-“Отчетна карта”. Всяко последващо изменение в пакет след тази дата ще бъде съобщавано писмено от кабелния оператор незабавно щом възникне.

Представеният в настоящото производство образец на “Отчетна карта” се състои от шест части.

Първата част се отнася до предоставяне на обща информация за кабелния оператор. Във втората част следва да се попълнят данни относно броя абонати на кабелния оператор за съответния период. Третата част се отнася до предоставяне на информация от кабелния оператор относно препредаваните програми, представлявани от EBU и VPRT, докато четвърта част изисква да се предоставят данни за други препредавани от кабелния оператор чуждестранни сателитни програми. Петата част се отнася до предоставяне на информация за препредаваните български програми, а шестата – за собствени такива програми.

Служебно споразумение

На 25.01.2001г. е сключено Служебно споразумение
, по силата на което “Музикаутор” се е задължило срещу възнаграждение за горепосочените носители на авторски права да сключва договори за генерално лицензиране с индивидуални кабелни оператори в България, да събира възнагражденията, дължими от операторите по тези договори, да управлява тези възнаграждения от името на носителите на авторски права и да ги разпределя между тях, да управлява данните по чл. 9, ал. 1 от Договора за генерално лицензиране, да изпълнява секретарски функции от името на Колектива на представителите
, както и да предприема, ако му бъде възложено, всички съдебни действия, считани от “Музикаутор” за подходящи с оглед на изпълнението на неговите задължения, произтичащи от този договор (чл. 1 и чл. 4).

Договорът се счита за сключен на 01.02.1999г. и има действие за неопределен период от време (чл. 9).
Член 6, т. 2 от Служебното споразумение урежда размера на дела, който различните групи правоносители следва да получат при разпределението на изплатените от кабелните оператори възнаграждения. Съгласно него:

· Излъчващите организации
 следва да получат заедно 43 %

· AGICOA и “Филмаутор” заедно – 35 %

· “Музикаутор”, “Филмаутор” и “Театъраутор” заедно – 22%.

Протокол за сътрудничество

На 25.01.2005г. правоносителите са сключили Протокол, имащ за предмет сътрудничеството между тях за целите на изпълнението на Меморандума. С подписването всяка страна по протокола се задължава по отношение на всички останали страни, заедно и поотделно, да действа в съответствие с Протокола. 

Протоколът има действие, считано от 01.02.1999г. и е в сила за неопределен срок.

С него са определени представители на различните групи авторски и сродни права и броя на гласовете, които те имат в Събранието на представителите
.

С протокола е създаден и Колектив на представителите, който е натоварен с осъществяване на сътрудничеството посочено в настоящия протокол
. 

По отношение на кабелните оператори “Музикаутор” е определен да действа като единствен представител на Колектива
.

“Музикаутор” информира Колектива за всички въпроси, свързани със сътрудничеството, съветва се с Колектива по въпроси свързани с претенции от трети лица, съгласно чл. 5 от Договора за генерално лицензиране, предоставя на Колектива решение за инцидентно оттегляне на разрешението за препредаване, предвидено в чл. 4, ал. 1 от Договора и се съветва с Колектива относно Договорите с кабелните оператори и преговорите, проведени с тях.

Подписани Договори за генерално лицензиране

1. На 25.10.1999г. е подписан Договор за генерално лицензиране № 066 между страните по Меморандума чрез “Музикаутор”, от една страна и от друга, с “Аракс ВМП 98” ЕООД
. Договорът има за предмет предоставяне на неизключителен лиценз на кабелния оператор да препредава по кабел на абонатите си програмите си и съдържащите се в тях произведения, излъчвани от телевизионните организации, така както са посочени в Приложение № 2.

Договорът влиза в сила от 01.02.1999г. и е за срок до 31.12.2001г., като чл.10, ал. 2 предвижда възможност за мълчаливо и автоматично подновяване за нови периоди от по една година.

Към Договора е представен и анекс от 25.10.1999г. за уреждане на дължимите плащания на две вноски и за предоставянето на съответната за това информация.

Представени са и четири броя фактури, издадени от “Музикаутор” за платени възнаграждения от “Аракс ВМП 98” ЕООД по договорите с №№160/23.03.2000г. за второто полугодие на 1999г., 330/05.06.2000г. за първото тримесечие на 2000г., 720/30.11.2000г. за трето тримесечие на 2000г., 119/07.02.2001 за четвърто тримесечие на 2000г.

2. На 21.09.1999г. е подписан Договор за генерално лицензиране № 034 между страните по Меморандума чрез “Музикаутор”, от една страна и от друга, с “Евротур Сат ТВ” АД. Договорът има за предмет предоставяне на неизключителен лиценз на кабелния оператор да препредава по кабел на абонатите си програмите си и съдържащите се в тях произведения, излъчвани от телевизионните организации, така както са посочени в Приложение № 2.

Договорът влиза в сила от 01.02.1999г. и е за срок до 31.12.2001г., като чл. 10, ал. 2 предвижда възможност за мълчаливо и автоматично подновяване за нови периоди от по една година.

3. На 17.02.2004г. е подписан Договор за генерално лицензиране № 364 между страните по Меморандума чрез “Музикаутор”, от една страна и от друга, с “Аракс кабел” ООД. Договорът има за предмет предоставяне на неизключителен лиценз на кабелния оператор да препредава по кабел на абонатите си програмите си и съдържащите се в тях произведения, излъчвани от телевизионните организации, така както са посочени в Приложение № 2.

Договорът влиза в сила от 01.02.1999г. и е за срок до 31.12.2001г., като чл.10, ал. 2 предвижда възможност за мълчаливо и автоматично подновяване за нови периоди от по една година.

Потвърждения на сключените договори

С писмо от 23.05.2003г. AGICOA потвърждава всички Договори за генерално лицензиране, подписани от “Музикаутор” до тази дата от името на AGICOA, относно препредаването чрез кабел на територията на България на телевизионни програми, съдържащи аудио-визуални произведения и препотвърждава упълномощаването на “Музикаутор” да подписва подобни договори в бъдеще.

С писмо от 30.09.2003г. EBU-Cable Coordination потвърждава подписаните от “Музикаутор” Договори за генерално лицензиране и отбелязва, че “Музикаутор” е оправомощено да подписва такива договори със самостоятелни кабелни оператори в България и да събира дължимите плащания от същите.

С писмо от 04.11.2003г. Курт-Михаел Лойц, в качеството си на представител на VPRT, потвърждава подписаните от “Музикаутор” Договори за генерално лицензиране и отбелязва, че “Музикаутор” е оправомощено да подписва такива договори със самостоятелни кабелни оператори в България и да събира дължимите плащания от същите.

Относно предаванията, включени в програмите на излъчващите организации, подписали Меморандума

На 24.04.2000г. “Евротур Сат ТВ” АД е изготвило писмо до “Музикаутор”, с което дружеството заявява, че е получило предупреждения от страна на МСМ, Евроспорт, ММ и “Ринг плюс” за извършени нарушения в резултат на излъчване по кабелната си мрежа на програмите VIVA, ONYX и M-6, съдържащи музикални клипове, както и на SAT 1, RTL TM-3, съдържащи спортни предавания, за които няма уредени авторски права за излъчването им в България.

На 05.03.2004г. “Ринг С.В.” АД е отправило искане към “Евротур Сат ТВ” АД за обезщетение поради констатирани нарушения и излъчвания за периода март-декември 2000г. на състезания по автомобилизъм от “Формула1” по RTL TV, за които “Ринг С.В.” АД е заплатило правата за територията на България.

Представено е и писмо от RTL Television GmbH от 22.02.2005г., в което е посочено, че RTL не е получила всички права за разпространение по кабел в България, като въпреки, че кабелното използване на сигнала на RTL нарушава правата й, в обхвата, засягащ правата на RTL, със защитата на интересите се занимава дружеството “Музикаутор”.

Представен е и факс от AMI в потвърждение, че AMI имат изключителен договор с “Ринг ТВ” за излъчването на “Формула 1” за територията на България от 1999г. до 10.03.2005г.

Съгласно писмо на Министерство на културата е видно, че от депозираните в Дирекция “Авторско право” документи, не са уредени правата за кабелно препредаване на част от произведенията, съдържащи се в 37-те телевизионни програми от т.нар. Генерално споразумение. Сред тях са и правата за кабелно препредаване, принадлежащи на продуцентите на звукозаписи.

Съгласно дадените в писмото на Министерството указания, операторите следва да бъдат информирани, че при констатирано препредаване на музикални произведения и спортни предавания, съдържащи се в телевизионните програми, представлявани от сдружение “Музикаутор”, спрямо извършителите ще бъдат прилагани административно-наказателните разпоредби на ЗАПСП.
Уведомления за затъмняване на предавания

Като доказателство за изпълнението на задълженията си по чл. 4 от Договора за генерално лицензиране “Музикаутор” е представило  145 броя декларации на кабелни оператори за това, че са уведомени да не препредават световното футболно първенство през 2002г. вследствие искане на ARD.
Факти относно намерението на “Евротур Релакс Сат ТВ” ООД да излъчва програмите, включени в Меморандума по цифров път

“Евротур Сат ТВ” АД представя проект на писмо от “Музикаутор”, адресиран до “Евротур Релакс Сат ТВ” ООД, съдържащ въпроси на AGICOA относно лицензиране на цифрово препредаване на пакети от програми
.

На 17.11.2003г. “Евротур Релакс Сат ТВ” ООД е изготвило писмо до “Музикаутор” и AGICOA
, в което се посочва, че договорената с НВО пакетна промоциална цена за програмите HBO и SCT е в размер на 8.90 лева, като от 01.01.2004г. се увеличава на 9.60 и за HBO, а за SCT става 2.40 лева. Отбелязва се, че ценовата политика на основния пакет се формира на договорна основа. В писмото се акцентира и върху спецификата на услугата “Цифрова телевизия”, поради, което същата следва да се разглежда като нова услуга и се посочва желанието на “Евротур Релакс Сат ТВ” ООД да включи сред излъчваните програми по цифров път и пакета на “Музикаутор”. Поради високата цена на цифровото устройство се изразява намерение самите програми да се предлагат безплатно или на цената, на която ги е предлагал кабелния оператор.

На 21.11.2003г. “Евротур Релакс Сат ТВ” ООД е изготвило друго писмо до “Музикаутор”
, в което отбелязва, че сигналът достига до абоната в цифров вид посредством далекосъобщителна мрежа на фирма “София Комюникейшънс” АД, като предаваният цифров сигнал се ползва още от мрежите на “Евротур Сат ТВ” АД, “Инсайт”, “Коел”, “Форел”, като по отношение на дружествата “СКК” и “Центрум груп” съществува техническа обвързаност по оптичните точки в мрежата без да е сключен договор за цифров сигнал. Предвижда се абонатите да заплащат на “Евротур Релакс Сат ТВ” ООД, тъй като цифровото устройство STB Premium е собственост на търговското дружество и гледането на цифровия пакет е възможно само при наличието на STB.
На 05.12.2003г. Курт-Михаел Лойц е уведомил “Евротур Релакс Сат ТВ” ООД с електронно писмо
, че подписването на споразумение с “Евротур” към този момент е невъзможно, тъй като “Евротур” принадлежи към операторите, които не спазват договора, подписан с телевизионните организации, AGICOA, Музикаутор и други организации, носители на права. В писмото е посочено, че паралелно със съдебните действия между носителите на права и “Евротур”, Курт-Михаел Лойц не е упълномощен от своите клиенти да преговаря за сключването на ново споразумение при положение, че старото споразумение не е изпълнено, поне до срока на окончателното разрешаване на спорните въпроси.

На 06.01.2004г. е изготвено ново писмо от “Евротур Релакс Сат ТВ” ООД до “Музикаутор”, AGICOA и Курт-Михаел Лойц, в което се посочва специфичния предмет на дейност на “Евротур Релакс Сат ТВ” ООД – предоставяне на услугата “Цифрова телевизия”, като се акцентира на изключително добрата търговска репутация на дружеството в България и чужбина
. Акцентира се върху добросъвестността в практиката на дружеството при изпълнение на търговските му задължения и неоснователността на опасенията за непочтеност спрямо дружествата по Меморандума.

На 09.01.2004г., в отговор на предходното писмо, Курт-Михаел Лойц е изпратил електронно писмо
, с което отново акцентира върху все още неуредените задължения между “Евротур” и страните по Меморандума.


Курт-Михаел Лойц отбелязва още, че въпреки изпълнението на задълженията от “Евротур Релакс Сат ТВ” ООД към “HBO”, “SCT”, “Zone Vision”, за неговите клиенти е много по-важно техните бизнес-партньори да спазват правата им.


В писмото се изразява съгласие относно новаторския характер на предлаганата услуга “Цифрова телевизия”, както и необходимостта от изрично разрешение от страна на правоносителите за осъществяването й. 


В отговора Курт-Михаел Лойц посочва и условията, при които е упълномощен от клиентите си да води преговори за цифрово кабелно препредаване на основни и обособени пакети от телевизионни програми. 


Посочва се, че ако цифровият проект на “Евротур Релакс Сат ТВ” ООД предвижда друго, то Курт-Михаел Лойц ще трябва да го изясни с клиентите си, което е продължителна процедура, като за целта са необходими конкретни данни относно дейността на кабелния оператор.


Курт-Михаел Лойц посочва, че вярва в усърдието на ръководството на “Евротур” да преодолее старите проблеми с “Музикаутор”, като завършва с въпроса, дали “Евротур Релакс Сат ТВ” ООД потвърждава или отрича, че има нещо общо с “Евротур”, което е страна по съдебните производства.


На 19.01.2004г. “Музикаутор” е уведомило “Евротур Релакс Сат ТВ” ООД
, че до подписването на договор за разрешаване на едновременното препредаване на телевизионни програми в цялостен и непроменен вид в България, правоносителите забраняват чрез своя представител “Музикаутор” на “Евротур Релакс Сат ТВ” ООД да препредава чуждестранните телевизионни програми. 
На 23.01.2004г. “Евротур Релакс Сат ТВ” ООД е изготвило писмо до “Музикаутор”, с което заявява още веднъж готовността за сключване на такъв договор, както и че приема направеното с писмо № К-002/19.01.2004г. на “Музикаутор” предложение за това.

Факти относно физическата и функционална свързаност на мрежите на “Евротур Сат ТВ”АД и “София Комюникейшънс” АД

“София Комюникейшънс” АД притежава Индивидуална лицензия № 117-02343/16.01.2003г за изграждане, поддържане и използване на обществена далекосъобщителна мрежа за пренос на данни и предоставяне на обществени далекосъобщителни услуги чрез нея на територията на Република България.

На 09.05.2003г. е сключен договор между “София Комюникейшънс” АД и “Евротур Сат ТВ” АД с предмет – “Евротур Сат ТВ” АД да изгражда на “София Комюникейшънс” АД абонатно отклонение и да осигурява свързаност към абонати на своята кабелна далекосъобщителна мрежа, изградена в гр. София с оглед извършване от “София Комюникейшънс” АД на пренос на дигитални сигнали по телекомуникационни услуги, поръчани от абонат на кабелна далекосъобщителна мрежа на основание на друг договор
.

На ............................. е сключено споразумение за търговско сътрудничество между ................... и ........................
. ..............................
. По силата на Споразумението:

- ....................................................
- ..................................................
.....................................................................
На .......................... е сключен договор, с който ..............................................
.

...............................................
, .......................................................
......................................................................
.

.......................................................................

На 24.06.2005г. “Музикаутор” е уведомило “Аракс кабел” ООД, че правоносителите по Договора за генерално лицензиране са упълномощили сдружението да сключва индивидуални договори със субекти, отговарящи на изискванията за кабелни оператори, съгласно българското законодателство. “Музикаутор” е поискало в тази връзка в седемдневен срок “Аракс кабел” ООД да представи Удостоверение за регистрация по обща лицензия или наличие на индивидуална такава. Посочено е, че в противен случай договорът № 364/17.02.2004г. ще бъде считан за развален.

Представено е писмо на КРС
, съгласно което е видно, че към 01.06.2005г. “Аракс кабел” ООД няма регистрация по Обща лицензия № 201/23.10.2003г. за осъществяване на далекосъобщения чрез обществена кабелна далекосъобщителна мрежа за разпространение на радио- и телевизионни програми и предоставяне на далекосъобщителни услуги чрез нея и не осъществява далекосъобщителна дейност.

На 14.07.2005г. “Аракс кабел” ООД е уверило “Музикаутор”, че ще представи в най-кратък срок исканите от него документи.

На 22.08.2005г. “Аракс кабел” ООД е представило копие от Удостоверение за регистрация по Обща лицензия № 201-05754/10.08.2005г
.

На 06.10.2005г. на “Музикаутор” е била връчена нотариална покана, с която “Аракс кабел” ООД желае да получи фактура за третото тримесечие на 2005г. и представя отчетните форми за четвъртото тримесечие.

    СЪОТВЕТЕН  ПАЗАР

Определянето на съответния пазар е главният инструмент, чрез който се установяват и определят границите на конкуренцията между предприятията, с цел да се идентифицира конкурентната среда, в която те работят. Съответният пазар се състои от продуктов и географски. 
Продуктовият пазар включва всички стоки или услуги, които могат да се приемат от потребителите като взаимозаменяеми по отношение на техните характеристики, предназначение и цени. 
ЗАПСП определя (чл. 3) сред обектите на авторското право музикалните произведения, сценичните произведения, филмите и другите аудио – визуални произведения, като носители на авторското право, съгласно чл. 5, са авторите-физическите лица, в резултат на  чиято творческа дейност е създадено произведението, а други физически или юридически лица могат да бъдат носители на авторското право само в предвидените в закона случаи. Авторското право съдържа неимуществени и имуществени права, като сред имуществените права се включва правото на автора да разрешава използването на създаденото от него произведение и правото на възнаграждение за всеки вид използване (чл.18, 19 ЗАПСП). За използване на обекта на авторско право се считат редица действия, като възпроизвеждане, излъчване на произведението по безжичен път и др. (чл.18, ал.2). Съгласно чл. 21, ал. 2 от ЗАПСП, разрешението за препредаване на произведението чрез кабел или друго техническо средство, едновременно с излъчването или предаването му, изцяло и в непроменен вид, от друга организация, се дава само чрез организация за колективно управление на авторски права. 
Съгласно чл. 72 от ЗАПСП обекти и носители на сродни права са: артистите-изпълнители върху своите изпълнения, продуцентите на звукозаписи върху своите звукозаписи, продуцентите на първоначалния запис на филм или друго аудио-визуално произведение върху оригинала и копията, получени в резултат на този запис и радио- и телевизионните организации върху своите програми. Сродните права също се състоят от имуществени и неимуществени права. Имуществените права включват най-общо изключителното право на носителя им да разрешава използването на обекта на сродното право (по различни начини) срещу възнаграждение. 

Размяната на продукт или услуга срещу паричен еквивалент формира пазар, където се срещат търсенето и предлагането на този продукт или услуга. Гореописаните имуществени авторски и сродни права се реализират чрез размяна на пазара: срещу предоставяне на правото на използване на защитен обект на авторско или сродно право носителят му получава възнаграждение. По този начин реализирането им срещу съответно заплащане следва да бъде квалифицирано като стопанска дейност по смисъла на т.9, §1 от ДР на ЗЗК. 


Съществуват две възможности за реализирането на имуществените авторски и сродни права. Едната е носителят им лично да отстъпва правото на използване срещу възнаграждение. Другата възможност, предвидена в ЗАПСП, е това да става чрез дружества за колективно управление на права.


Организациите за колективно управление на права, според чл. 40 от ЗАПСП, могат да бъдат само сдружения на автори и на други носители на такива права, на които носителите на правата са отстъпили правото да договарят използването на произведенията им по един или повече начини и да събират възнагражденията, като всяка такава организация е длъжна да разпределя всички средства, получени от ползвателите, между членовете си, след като удържи необходимото за своята дейност. ЗАПСП, в чл.73, предвижда възможност имуществените права на артистите-изпълнители, на продуцентите на звукозаписи, на филмовите продуценти и на радио- и телевизионни организации да бъдат упражнявани от упълномощени от тях организации за колективно управление на права в съответствие с разпоредбите на чл. 40 от този закон.

С други думи, организациите за колективно управление на права имат за своя основна функция, съответно – дейност, упражняването на имуществените права на правоносителите, които са им ги възложили за управление. Тази  дейност включва предлагането на защитените права, воденето на преговори и сключването на договорите за използването им, събиране на възнагражденията за използването и последващото разпределение на тези пари между правоимащите. По този начин, организациите за колективно управление на права участват от страната на предлагането на пазара на услугите, свързани с упражняването на имуществените права на носителите на авторските и сродни права, които са им ги възложили за управление и са се оттеглили от личното им упражняване. 


Следователно, организациите за колективно управление на права извършват стопанска дейност по смисъла на т. 9, § 1 от ДР на ЗЗК. Управлението на имуществените права, което представлява собствената им дейност, се осъществява чрез възмездното им предоставяне за използване на техните потребители – различни стопански субекти, според вида на съответните права. Резултатът от дейността на организациите за колективно управление на права е размяната на правото за използване на защитен обект на авторско или сродно право срещу насрещна парична престация. 

Тази теза се споделя и от AGICOA, която  ясно посочва
, че чрез предоставянето на лиценз за препредаване на аудиовизуално произведение AGICOA доставя на кабелния оператор определена стока, която има своя цена.

Другият възможен участник от страната на предлагането на пазара на услугата упражняване на имуществените авторски или сродни права са техните носители, в случаите, когато те са избрали да упражняват своите права лично и не членуват в организация за колективно управление на права, на която да са прехвърлили тази дейност. 


От изложеното следва извод, че при упражняването на едно имуществено право на пазара като негов доставчик се явява или неговият носител, или организацията за колективно управление на права, в която той членува и която е натоварил с тази дейност.

В настоящето производство пред КЗК предмет на проучване е упражняването на имуществени авторски и сродни права в случаите на препредаване по кабелен път на телевизионните програми, посочени в Приложение № 2 към Договора за генерално лицензиране. Тази услуга формира и засегнатия продуктов пазар в конкретния случай. 

Ответниците по производството участват на този продуктов пазар от страната на предлагането. Сдруженията за колективно управление на права Музикаутор, Филмаутор и Театераутор упражняват съответните авторски права, които членовете на всяко от тях са му поверили за управление съгласно уставите им. Същевременно AGICOA е международна асоциация за колективно управление на сродните права на продуцентите на аудиовизуални произведения (филмови продуценти), а VPRT и EBU са организации, представляващи излъчващи организации в качеството на носители на сродните права върху техните програми.

От страната на търсенето на така определения продуктов пазар участват дружества, осъществяващи препредаване по кабелен път на телевизионни програми. За да осъществяват законосъобразно своята дейност, те трябва предварително, преди започване на кабелното  разпространение, да са уредили правата за препредаване на съответните телевизионни програми.

От географска гледна точка засегнатият пазар следва да се ограничи до територията на Р България, доколкото условията за осъществяване на услугата упражняване на имуществени авторски и сродни права при препредаване по кабелен път на телевизионни програми, предлагана от ответниците, са еднакви за територията на цялата страна.


Другите форми на разпространение на телевизионни програми, както и  конкретният начин на упражняване на имуществени авторски и сродни права от други правоносители или организации за колективно управление на права са ирелевантни за настоящето производство поради следните съображения. 


Характеристиките на съответния пазар, който е засегнат и на който следва да се прецени дейността на ответните дружества от гледна точка наличието или липсата на нарушения на нормите на ЗЗК са предопределени от природата на авторските и сродните права. В резултат на изключителния и абсолютен характер на правата, иманентно присъща на реализацията им е липсата на алтернативен доставчик на правото на използване на конкретен защитен обект, съответно - липсата на източник на алтернативни условия на предлагането. Поради това условията, при които тези права се упражняват се определят едностранно от носителите на тези права или организациите за колективно управление, при липса на ефективен и равнопоставен преговорен процес и/или наличие на поведение, изпълняващо съставите на различни нарушения на правото на конкуренция. 

Кабелният път на разпространение на телевизионните програми е отграничен като същностна характеристика на съответния пазар за целите на настоящето производство поради някои типични проблеми и затруднения при законосъобразното разпространение на телевизионните програми, както и с оглед на предмета на сключения Меморандум между ответните страни.


По отношение на всеки отделен обект на авторско или сродно право, носителят му или съответната организация за колективно управление на права, на която е предоставено управлението, притежават от гледна точка на правото на конкуренция положение, равностойно на господстващото. Поради уникалните характеристики на всеки обект на авторско или сродно право
 липсва взаимозаменяемост при предлагането. Въз основа на тези съображения, при наличието дори само на един потенциален потребител, който желае да удовлетвори потребността си от ползване на определен обект на закрила на авторски или сродни права, единственият възможен доставчик на правото да ги използва е именно носителят на правата или съответната организация за колективното им управление. 


Пазарното положение на самия обект на закрила, формира единствено интензивността на търсенето на правата за използването му, но нито определя, нито влияе върху положението на доставчика му на пазара на предоставяне на услугата упражняване/използване на имуществените авторски или сродни права по отношение на този обект. Пазарното положение на обекта на закрила, измерено чрез съответни подходящи показатели за пазарен дял, предопределя пазарното положение на ползвателя му на неговия собствен пазар, на който той участва като доставчик на предлаганата от самия него услуга. Този втори “собствен” пазар, на който участват ползвателите на обектите на авторски и сродни права, е свързан и се явява като следващ пазар по веригата след пазара на упражняване на имуществените авторски и сродни права.

ІV. ПРАВЕН АНАЛИЗ И ИЗВОДИ

1. Относно допустимостта на молбата
Основните аргументи, които ответниците изтъкват относно недопустимостта на молбата, послужила като основание за образуване на настоящото производство, са свързани с общата приложимост на ЗЗК към разглежданите отношения и приложимостта на закона, обусловена от качеството на самите ответници.
На първо място следва да бъде съобразена приложимостта на ЗЗК към настоящия казус. Ответниците по производството изтъкват съображения за неприложимост на закона, основавайки се на нормата на чл. 2, ал. 2, т. 1 от ЗЗК, която ограничава прилагането му към отношенията, уредени от законодателството за защита на индустриалната собственост, авторското право и сродните му права, доколкото не се използват за ограничаване или нарушаване на конкуренцията. Тезата, която ответниците поддържат най-общо е, че всички твърдения на молителите засягат единствено и само проблеми от областта на авторското и сродните му права, което изключва прилагането на ЗЗК. 
Тази теза не може да бъде споделена. Въпреки, че авторските и сродните им права са защитени от специалното законодателство с оглед техния абсолютен и изключителен характер, при упражняването им, техните носители или представителите им могат да извършат действия, които да представляват нарушения на нормите на правото на конкуренция и следователно действията им подлежат на анализ и оценка от тази гледна точка поне в три основни групи най-често срещани случаи
: при отношенията между сдруженията за колективно управление на права и техните членове, при отношенията между тези сдружения и техните потребители и между самите сдружения при различните реципрочни споразумения за представителство. Тези групи случаи съответстват и на основните групи отношения, в които влизат организациите за колективно управление на права, съответно уреждани с основните групи договори, които те сключват с оглед осъществяването на функциите си
: с авторите, които членуват в тях, със сродни дружества от цял свят и с ползвателите. С оглед именно на изключителния и абсолютен характер на авторските и сродни права, поради наличието на само един възможен доставчик на правата за използване на определен защитен обект, са принципно възможни хипотезите на различни форми на злоупотреба с господстващо положение по отношение на ползвателите. С оглед на традиционната териториална обвързаност на дейността на организациите за колективно управление на права са възможни хипотезите както на забранени практики в отношенията с техните членове, така и при сключването на договори за представителство помежду им. Потенциално възможните отношения на конкуренция, които могат да бъдат засегнати с техните действия, са между членовете на едно сдружение (напр. – текущи и потенциални, във връзка с условията на членство), между потребителите на правата, които едно сдружение представлява (напр. във връзка с условията за предоставяне правата на използване), както и между самите сдружения (във връзка с отделните уговорки за взаимното им представителство – с действие както между тях, така и по отношение на ползвателите). 
Настоящият казус касае основно отношенията на сдруженията за колективно управление на права с ползвателите и също така – отношенията на тези сдружения помежду им, във връзка с договори за взаимно представителство на представляваните от тях права. Доколкото правото на конкуренция е принципно приложимо към тяхното поведение, наличието или липсата на конкретна форма на нарушение ще бъде изследвана по-нататък.
Второто основно възражение на ответниците по настоящето производство свързано с неприложимостта на ЗЗК по същество е свързано с липсата на качеството “предприятие” по смисъла на ЗЗК и отсъствието на стопански характер на дейността, която извършват, което изключва прилагането на закона към техните действия.
Тази теза също не може да бъде споделена. ЗЗК (§ 1, т.1 От ДР) влага в термина “предприятие” широк смисъл, като не обвързва това качество нито с правно – организационната форма, нито с реализацията и разпределянето на печалба, нито с произхода на предлаганите стоки и/или услуги  (създадени в резултат на собствена или в резултат на чужда дейност). Условието за притежаване на това качество е извършването на стопанска дейност, а тя е определена в т. 9 на § 1 от ДР като дейност, резултатите от която са предназначени за размяна на пазара. 
Упражняването на имуществените авторски и сродни права включва в себе си най-общо предоставяне на права за използване на защитените обекти, срещу насрещно възнаграждение за техните носители. По този начин се осъществява размяна на “право на използване на защитен обект” срещу възнаграждение. Макар и по-различни от традиционно и директно възприеманите примери за “стоки и услуги”и за “цена”, насрещното движение на тези две блага представлява пазарна размяна на потребителни стойности, или “стопанска дейност” по смисъла на ЗЗК. Възнаграждението, дължимо за законосъобразното придобиване на правото на използване на определен защитен обект представлява неговата “цена”, защото това е паричният еквивалент на правото; самото предоставяне на правото за използване на определен защитен обект е “услуга”, защото има определена потребителна стойност за придобиващия това право,  невеществен характер, предназначена е за размяна на пазара на подобни права и се придобива срещу заплащане на определена цена.
Както вече стана дума по-горе, от страна на предлагането на услугата “право за използване на защитен обект” могат да стоят законосъобразно два вида субекти:
– носителите на съответното авторско или сродно право, които го притежават, които могат да упражнят лично имуществените си права, и лично да получат дължимото им възнаграждение за предоставянето на това право.
- организации за колективно управление на права, на които е възложено правото да договарят използването на защитените обекти и да събират дължимите за това възнаграждения. 
В този втори случай, от страната на предлагането на правата за използване на защитените обекти се изявява единствено и само организацията за колективно управление на права, доколкото правоносителите, веднъж възложили й притежаваните от тях права за управление, повече не участват лично нито в тяхното предлагане, нито в сключването на договорите, с които на ползвателите се дава правото да ги използват законосъобразно, нито пък в събирането на възнагражденията, дължими за това използване. Така тази организация остава за всички желаещи да придобият правото на използване на определен защитен обект единственият възможен търговски партньор, който може да предостави правата за законосъобразно използване на определен защитен обект и който събира дължимите за това възнаграждения. Организацията за колективно управление на права, по този начин, макар и да не притежава собствени права и да не придобива авторските или сродни права на нейните членове, е единственият субект, който. упражнява имуществените права на членовете си 
Във връзка с определения съответен пазар по настоящето производство следва да се отчете и изискването на чл. 21, ал. 2 от ЗАПСП (нова, ДВ бр. 77 от 2002г., в сила от 01.01.2003г.), съгласно което разрешение за препредаване на произведение чрез кабел или друго техническо средство едновременно с излъчването или предаването му, изцяло и в непроменен вид, от друга организация, се дава само чрез колективно управление на авторски права. Това означава, че в случаите на препредаване по кабелна мрежа, сдруженията за колективно управление на права са единствен възможен, по силата на закона, доставчик на правата за използване на защитения обект.
По този начин, при изпълнение на присъщата си, предписана от закона дейност, организацията за колективно управление на права се явява пълноценен участник от страната на предлагането на пазара на упражняване на имуществените авторски или сродни права на своите членове и по този начин извършва дейност, която по смисъла на ЗЗК се определя като “стопанска”. Това придава на тези организации и характер на “предприятия” по смисъла на ЗЗК.
В тази връзка следва да бъдат съобразени и конкретните характеристики на ответниците в настоящето производство.

Музикаутор е сдружение за колективно управление на права, регистрирано по ЗЮЛНЦ и вписано в регистъра на Министерството на културата. То управлява правата за публично изпълнение, звукозаписване и разпространение на резултатите от звукозаписването върху мизукални произведения на членовете си – композитори, автори на литературни произведения, свързани с музикалното произведение, аранжори, музикални издатели въз основа на своя устав ..... и договорите за членство. По този начин членовете на Музикаутор му възлагат да разрешава използването на произведенията, върху които те притежават авторски права, посредством сключването на договори с ползватели, вкл. като договаря с различните категории ползватели условията, при които се осъществява използването на музикални произведения, да събира възнаграждения, дължими в резултат от използването и да разпределя тези възнаграждения между правоносителите. Авторите – членове на Музикаутор отстъпват на сдружението права за управление на неизключителна основа по чл. 36, ал. 3 от ЗАПСП   На основата на сключени двустранни договори за взаимно представителство със сродни (чуждестранни) авторски дружества Музикаутор управлява и репертоара на всяко едно от тези дружества.
Филмаутор е сдружение за колективно управление на права, регистрирано по ЗЮЛНЦ и вписано в регистъра на Министерството на културата. То управлява правата  за излъчване, предаване и препредаване по кабел върху филми и други аудиовизуални произведения на членовете си – режисьори, сценаристи и оператори въз основа на устава си и договорите за членство. По този начин членовете на Филмаутор му  възлагат да договаря с различни категории ползватели условията, при които се осъществява използването на филми и аудиовизуални произведения, да събира възнагражденията, дължими за използването и да ги разпределя между правоносителите В съответствие с Правилника, приет от членовете на сдружението.

Театераутор е сдружение за колективно управление на права, регистрирано по ЗЮЛНЦ и вписано в регистъра на Министерството на културата. То управлява правата  за публично представяне върху драматични и (музикално) сценични произведения на членовете си – автори на съответните катергории произведения, въз основа на устава си и договорите за членство. По този начин членовете на Театераутор му възлагат да договаря с различни категории ползватели условията, при които се осъществява използването на драматични и музикално – сценични произведения, да събира възнагражденията, дължими в резултат на използването и да разпределя възнагражденията между правоносителите 
И трите сдружения, управляващи съответната категория авторски права, са членове на Международната конфедерация на дружествата за колективно управление на авторски права СИЗАК (CISAC).
AGICOA е асоциация за международно колективно управление на правата върху аудиовизуалните произведения, която управлява сродните права на филмотвите продуценти върху продуцираните от тях филми.
Избраените ответници са дружества за колективно управление на права, които, в съответствие с мотивите, изложени по-горе, са “предприятия” по смисъла на ЗЗК.

Европейски съвет за радиотелевизионно разпръскване (EBU) е сдружение, чиито членове са 23 излъчващи организации – обществени телевизии, всяка от които е носител на сродните права върху собстввената си програма. Според твърденията на EBU, то не е дружество за колективно управление на права. EBU – кабелно координиране не е юридическо лице и просто работи за улесняване на договарянето и подписването на глобални споразумения за кабелно препредаване от името на членовете на EBU, т.е. действа като техен представител.
VPRT – Кабелно координиране е “формация”
/организация, представляваща частни немски телевизионни канали – излъчващи организации, всяка от които е носител на права, сродни на авторските, върху създадените от нея програми. Във връзка с анализираните Договор за генерално лицензиране, Меморандум и др., организацията /в лицето на г-н Курт – Михаел Лойц/ е представлявала съответните немски телевизионни  организации с пълномощия (“mandate”) да се занимава/урежда отношенията с българските кабелни оператори, търсещи разрешение за препредаване на тези телевизионни програми. От 1 януари 2006г. споменатите немски телевизионни канали са прехвърлили правата си на излъчващи организации, отнасящи се до случаите на симултантно препредаване по кабел в непроменен вид на дружество за колективно управление на права – VG Media.
По отношение на последните двама ответници по настоящето производство следва да се съобрази следното.
Страни по Меморандума относно уреждането на авторски и сродни права за телевизионни програми, препредавани чрез кабелни комуникационни системи в България, като “носители на права”, са четирите дружества за колективно управление на права, EBU - кабелно координиране и VPRT – кабелно координиране. Страни по всички последващи актове (вкл. Договора за генерално лицензиране, представляващ приложение към меморандума, Служебното споразумение, както и Протокола за сътрудничество) са четирите дружества за колективно управление на права и излъчващите организации, състоящи се от обществените телевизии (изброени в приложение), представлявани от EBU и частните телевизии (изброени в приложение), представлявани от VPRT. В тези актове EBU  и VPRT са идентифицирани като представители на излъчващите организации, като от естеството на актове е видно, че по силата на представителната си власт в тези случаи двете организации притежават и упражняват правото да договарят всички съществени условия по предоставяне на правата за препредаване по кабелен път в България на съответните телевизионните програми. С други думи, EBU  и VPRT осъществяват правото да договарят условията по възмездното предоставяне на имущественото право на използване на съответните телевизионни програми (имуществено сродно право). В очите на ползвателите на предоставените права за кабелно препредаване (техни потребители) – кабелните оператори, тези две организации се представят като лицата, имащи правото да договарят и предоставят правата за кабелно препредаване на съответните телевизионни програми в България. Допълнително доказателство за това е и факта, че в Протокола за сътрудничество тези лица са посочени за представители на своите групи (категории) права. В ал. 4 на член 2 от Протокола за сътрудничество е посочено, че  определените представители (за излъчващите организации е определено тази функция да се изпълнява от EBU и VPRT) разполагат с най-широките правомощия за представляване на интересите на своята група носители на права, като са оправомощени от този, когото представляват, да вземат решения незабавно и без отлагане. При липсата на представени от тези лица други доказателства относно на точния им мандат и евентуалните му ограничения, в настоящето производство тяхното поведение следва да бъде оценено от гледна точка на фактически обективираното им поведение спрямо другите засегнати представители и ползватели на имуществените авторски и сродни права. Допълнителна представа за обхвата на това поведение дава и факта, че именно представителят на VPRT е отказал на “Евротур Релакс Сат ТВ” АД сключването на лицензионен договор
  докато не приключат съдебните спорове относно изпълнението на предишния договор. Потвържденията на сключените от Музикаутор договори са предоставени през 2003 г. от EBU  и VPRT. С оглед на изложеното е видно, че двете организации – EBU и VPRT са действали като лица, управляващи имуществените сродни права на излъчващите организации – т.е. като участници на определения съответен пазар в настоящето производство. 
По чл. 9 от ЗЗК - наличие на забранени споразумения, решения и съгласувани практики
Твърденията на молителите относно наличието на този вид нарушение на ЗЗК се основават главно на оценката им за съществуването и елементите на Меморандум относно уреждането на авторски и сродни програми, препредавани чрез кабелни комуникационни системи в България (от 01.07.1999) и Служебно споразумение (от 24.01.2001, с действие от 01.01.1999).
Страни по Меморандума са шестте ответника в настоящето производство, общо определени в него като “носители на права”, както и три физически лица, посочени в него като “представители на кабелните оператори” – Светлин Капитанов, Петьо Стайков и Данаил Янков. Информацията,  предоставена от тези три физически лица по настоящето производство потвърждава факта, че на проведената обща среща между сдруженията за колективно управление на авторски права и представляващите определен брой от действащите кабелни оператори към онзи момент, трима от тях са излъчени да продължат разговорите по сключване на общо споразумение за отношенията между носителите на правата и разпространяващите организации. 
Същевременно следва да се отчетат два факта. На тази среща, според представения от Музикаутор списък, са присъствали само 30 кабелни оператори. Този брой не изчерпва всички реално действащи към онзи момент кабелни оператори. 
Липсват данни и доказателства за действителния обем представителна власт на тези три физически лица и за възможността да договорят условия, които всички останали кабелни оператори да приемат като договорени от тяхно име и обвързващи за тях. Лицата не са действали и в някакво друго качество, което да им дава представителната власт да бъдат определени като “представители на кабелните оператори” (например, представляващи представителна браншова организация, в чиито правомощия да е включено представителството на членовете й). Поради тази причина не може да бъде прието, че тяхното включване като страни по Меморандума действително обвързва общото съгласие на кабелните оператори в България с определените в меморандума цени и условия, нито че по този начин Меморандумът се превръща в двустранен договор със страни носителите на права и кабелните оператори. Така, Меморандумът, като основа за всички останали свързани и произтичащи от него актове и споразумения, следва да бъде квалифициран като писмено споразумение между подписалите го носители на права, с което се определят условията, при които те ще предоставят тези права за ползване на кабелните оператори на територията на България, а Договорът за генерално лицензиране, съставляващ приложение към Меморандума – като общи условия, при които се предлагат правата за кабелно препредаване на съответните телевизии, изброени в приложение към меморандума. Включването на текст в чл.18 от Меморандума, гарантиращ от страна на “представителите на кабелните оператори”, че са упълномощени да подпишат настоящия меморандум, не може да преодолее липсата на ясни доказателства за представителната им власт по отношение на всички присъствали на срещата кабелни оператори. Подписите на тези три физически лица могат да се възприемат само като задължаващи единствено съответните дружества, които те са имали право да представляват по онова време.
С Меморандума наистина се определят общите търговски условия и цените, при които ще бъдат предоставяни правата за препредаване по кабел на всички телевизионни програми, описани в приложение към меморандума. Тези условия и цени, включително и съдържанието на конкретния договор, с който ще бъдат предоставяни правата (Договор за Генерално лицензиране, съставен на основание чл. 4 от Меморандума и представляващ приложение към него), наистина са еднакви за всички програми. Със Служебното споразумение страните по меморандума – “носители на права” действително задължават и упълномощават Музикаутор да сключва договорите за генерално лицензиране с индивидуалните кабелни оператори в България, да събира за тях възнагражденията, дължими от кабелните оператори, да управлява и разпределя тези възнаграждения между групите правоимащи лица, да предприема от тяхно име и за тяхна сметка всички необходими фактически (като проследяване на операторите, управление на данните по договорите) и съдебни действия, необходими за изпълнението на тези му задължения, като за изпълнението на тези услуги по споразумението в чл. 3 от него е предвидена комисионна за Музикаутор в размер на 10% от събраните от него възнаграждения. Най-накрая, между носителите на права е подписан и Протокол за сътрудничество от 24.01.2001г., с действие от 01.02.1999г., с който се определя Комитет (събрание) на представителите, посочва се Музикаутор като единствен представител на този Колектив по отношение на кабелните оператори и се определят конкретни аспекти на сътрудничеството между носителите на права (вкл. изпращане на възможни претенции на трети страни на съответния представител, решения относно инцидентно оттегляне на разрешението за препредаване и др.).
Квалифицирането на тези актове и действията, предприети за изпълнението им, като форми на забранени споразумения, решения и съгласувани практики, се определя от наличието на елементите на фактическия състав на забраната, въведена с чл. 9 от ЗЗК.
Твърдението на ответниците Музикаутор, Филмаутор и Театераутор, че носителите на права не са конкуренти помежду си, защото всеки от тях управлява имуществените авторски права на собствените си членове, т.е. различни категории права или права върху различни категории обекти, които не са взаимозаменяеми, което се отнася и до сродните права на излъчващите организации, може да бъде възприето. То обаче не е достатъчно, за да се отхвърли възможността за прилагане на забраната на чл. 9 от ЗЗК. Всички “носители на права”по Меморандума, се намират на страната на предлагането, в качеството на доставчици на правата за използване на защитени обекти – съответните телевизионни програми и включените в тях други защитени обекти, които, макар и различни едни от други, е необходимо да бъдат придобити и заплатени в своята съвкупност от ползвателите им. Наличието на забранено споразумение между тях във връзка с начина, по който упражняват имуществените права на правоносителите – например, относно уеднаквяване на цените и условията на предлагане е принципно възможно
, при условие, че е налице друг важен елемент от фактическия състав на забраната – наличието на антиконкурентна цел или резултат (предотвратяване, ограничаване или нарушаване на конкуренцията на съответния пазар).
Споразумения между сдружения/организации за колективно управление на права, с които те се договарят взаимно да си предоставят правото всеки от тях, на съответната си национална територия, да лицензира правото на използване на защитените обекти, включени в репертоара на другото дружество, не са рядкост в европейската и световна практика. В конкретния разглеждан случай става въпрос за споразумение, за територията на България, съгласно което Музикаутор да представлява упражнението на правата на всички правоносители при предоставяне на ползвателите на правото за кабелното препредаване на определени телевизионни програми и включените в тях защитени обекти, при предварително определени от всички представители на правоносителите условия. Подобно препращане към единствен субект за администриране на това разрешение в случая по-скоро благоприятства реалните и потенциални ползватели на тези права – кабелни оператори. За всеки потребител е по-лесно, и свързано с по-малко разходи, да се обърне към местен представител на правоносителите, за да уреди правата за всички препредавани от него програми и включените в тях защитени обекти, отколкото да установява директен контакт поотделно с всеки правоносител или организацията за колективно управление на права, в която той съответно членува. Подобно лицензиране от едно място намалява административните разходи на правоносителите и не предизвиква увеличаване на тарифите на възнагражденията за правото на използване на защитените обекти. Допълнително, следва да се отчита, че за законосъобразното кабелно препредаване на телевизионните програми, кабелните оператори е необходимо да получат освен разрешение за препредаване на съответната телевизионна програма като цяло, също и разрешение от страна на носителите на права за отделните обекти на закрила, включени в програмата
. Втората причина има особен принос към обсноваването на ползата за потребителите  - кабелните оператори да получат възможност да контактуват с единствен администратор на всички видове авторски и сродни права, за които е необходимо да получат разрешение за използване, доколкото пропускът на получаване на разрешение от някой правоносител може да предпостави незаконосъобразност на кабелното препредаване .
Подобни тези за допустимостта на споразумение за глобално/общо лицензиране на правата за препредаване по кабелен път на телевизионни програми излагат всички ответници по производството, Министерство на културата, а Петьо Стайков (понастоящем управител на “Евроком Кабел Мениджмънт България” ЕООД) и Светлин Капитанов ( понастоящем - KST център) изразяват мнение, че е допустимо и удобно едно дружество да е представител на всички останали при договаряне и приемане на плащане, но изразяват притеснения относно неудобствата, които биха възникнали при липсата на яснота и прозрачност на договорите между това дружество и носителите на права, както и по отношение на (действителния) обем права.
По принцип е вярно, че ако всяко сдружение за колективно управление на права определя индивидуално тарифата си, която ще прилага при предоставяне правото за ползване на защитените обекти, чиито имуществени права управлява, е възможно възприемането на критерии и системи на отстъпки, които да отличават събираните от него възнаграждения от тези, събирани от други сдружения за колективно управление на права. От тази гледна точка единната (еднаква по размер за всяка от включените програми) цена за предоставяне на правото за препредаване по кабелен път на 1 програма за 1 абонат за 1 месец, определена първоначално в Меморандума, буди определени притеснения. От друга страна, тази цена може да се възприеме като единна само по отношение на ползвателите – кабелни оператори, в смисъл, че за покритите от действието на меморандума програми, за всяка програма всеки ползвател заплаща за 1 месец и за 1 абонат една и съща цена, а крайната сума, заплащана от кабелните оператори, се различава според количеството препредавани програми и броя на абонатите на всеки от тях. По отношение на участващите в меморандума представители на носителите на права, тази цена не е единна, тъй като събраните общи приходи се разпределят в неравни пропорции между тях
, което я диференцира между отделните групи носители на права. Доколкото в служебното споразумение (ал.4 на чл. 7) е предвидено, че  разпределението на дяловете съответно на излъчващите организации и на носителите на права върху филми между тези, които принадлежат към казаните категории, не е предмет на това споразумение и Музикаутор няма каквито и да са задължения в този аспект може да бъде  прието, че представителите на всяка група права са направили своя собствена оценка за припадащите им се възнаграждения за представляваните от тях права в рамките на цената, заплащана от кабелните оператори. Що се отнася до размера на обсъжданата цена и налагането й на кабелните оператори, този въпрос следва да се разгледа от гледна точка на забраната по чл. 18 от ЗЗК, което следва по-нататък в изложението.
Друго основно твърдение за наличието на забранено споразумение според молителите е изпълнението от Музикаутор на “секретарски функции за картели”, срещу което той получава възнаграждение. Следва да се отбележи, че Комитетът на представителите е предвиден в Споразумението за сътрудничество като форма на взаимодействие между представляващите правоносителите за всяка група права. Конкретните случаи на взаимодействие, уредени в този протокол, касаят случаите на възможни претенции от трети страни, уредени в чл. 5 от Договора за генерално лицензиране
, решенията за инцидентно оттегляне на разрешението за препредаване, предвидено в чл. 4, ал. 1 от договора, както и консултиране на Музикаутор с колектива на представителите относно договорите и състоялите се преговори с кабелни оператори. Така изброените конкретни случаи покриват областите на най-голямо безпокойство на кабелните оператори относно действителния обем представлявани  права и е логично да се възприеме, че подобни задължения в споразумението обслужват пряко осъществяването на същинския предмет на меморандума и договора за генерално лицензиране – а именно, предоставяне на правата за кабелно препредаване на съответните телевизионни програми. От друга страна, секретарските функции за този комитет, които Музикаутор трябва да изпълнява по силата на чл. 2 от служебното споразумение и ал. 2 на чл. 4 от протокола за сътрудничество и за които това сдружение получава комисионна в размер на 10% от събраните възнаграждения, нито са определени по съдържание, нито е обоснован размерът на тази комисионна. На практика, в понятието за “секретарски функции” може да бъде включено всичко, дори заобикаляне на изискването по ЗАПСП организациите за колективно управление на права да не реализират печалба, а да разпределят изцяло събраните възнаграждения след задържане само на такава част, която да покрива техните разходи за дейността, но така или иначе това, само по себе си, не оправдава наличието на антиконкурентна цел.
При така обсъдените съображения и при липсата на други конкретни твърдения и доказателства относно наличието на забранена цел или проявлението на антиконкурентен резултат от действието на анализираните Меморандум и другите основани на него споразумения, следва да бъде прието, че към момента на приключване на това производство не може да бъде доказано, че те  представляват забранени споразумения по смисъла на глава трета от ЗЗК.
По член 18 от ЗЗК – злоупотреба с господстващо положение



Абсолютният и изключителен характер на авторските и сродни права предопределя положението на техните носители и/или на организациите на колективно управление на права на пазарите на упражняване на имуществените авторски и сродни права, вкл. за предоставяне правото на използване на защитените обекти чрез препредаването им по кабелен път.


Всяка една от организациите за колективно управление на права, упражнява имуществените права на своите членове, които те са й предоставили да управлява по силата на договорите си за членство и на членовете на сродните авторски сдружения, които тя представлява по силата на двустранни договори. Съответно, всяка излъчваща организация упражнява собствените си имуществени сродни права върху своята телевизионна програма. 

В разглеждания казус, Музикаутор, Филмаутор и Театераутор упражняват имуществените права на своите членове, на базата на членските договори и уставите си и допълнително, на базата на двустранни договори за взаимно представителство със сродни авторски дружества – членове на CISAK, за територията на България представляват и авторските права на техните членове. VPRT и EBU представляват излъчващите организации – първото - частните немски телевизионни канали, а второто – членуващите в него 23 обществени телевизии, като самите излъчващи организации представляват собствените си сродни права като излъчващи организации и като продуценти, както и производни права от автори и други сродни права, доколкото са ги придобили.


При действието на разглежданите Меморандум и свързаните споразумения, произтичащи от него, сключени между ответниците по настоящето производство и имащи за предмет предоставянето на правата за кабелно препредаване за територията на България на определените телевизионни програми, който и да е кабелен оператор, в случай, че желае законосъобразно да препредава по кабелен път, която и да е телевизионна програма, включена в тези споразумения, включително което и да е произведение, включено в нея или създадено от някой от членовете на ответните сдружения, задължително трябва да се обърне към съответната организация за предоставяне на тези права. 

За територията на България, за целия репертоар на Музикаутор, Филмаутор, Театераутор, AGICOA и за представляваните от VPRT и EBU телевизионни програми, по силата на сключения между тези организации Меморандум и свързаните и произтичащи от него споразумения, единствено Музикаутор може да предостави правото на използване чрез препредаване по кабел на телевизионните програмите, покрити от тези споразумения, включително и включените в тях произведения.


Пазарните дялове, характеристиките и взаимозаменяемостта на търсенето на телевизионните програми, аудиовизуални, драматични и музикално сценични произведения, упражняването на правата върху които за България представлява Музикаутор, имат значение и оказват влияние при определяне на пазарното положение на техните ползватели на пазарите, на които те участват, предлагайки услугите си. Това обаче не променя факта, че съществува  единствен  възможен доставчик на правата за препредаване на точно тези програми и начинът, по който той упражнява тези права, подлежи на оценка от гледна точка на правото на конкуренция.

Така например зрителският интерес към телевизионните програми с определено тематично съдържание или към програмите на определен език би могъл да определи интереса на кабелния оператор към придобиване на правата за тяхното препредаване, за да ги включи в предлагания от него пакет програми. Желанието на кабелния оператор да препредава определена програма би могло да бъда мотивирано и по съвсем различен начин – например, с оглед пълнота на предлагания от него пакет по тематичен и/или езиков белег, за обхващане на максимален кръг абонати и за да не бъде отблъснат дори минималния брой абонати, които имат изявени предпочитания към определени, дори и масово непопулярни, езици и тематики. Предлаганият програмен пакет би могъл да определи пазарните позиции на самият кабелен оператор при други равни условия. Както и обаче да е мотивиран изборът на програми, за да се препредава която и да е от тях, е необходимо да се уредят правата за това с единственото лице, което може да лицензира препредаването.

Тази констатация се потвърждава и от информацията, предоставена от Министерство на културата относно други представители в България на чуждестранни телевизии. Посочени са 5 дружества, всяко от които е представляващо за България на правата за кабелно препредаване на определени телевизионни програми и упълномощено да сключва съответните лицензионни договори. Сред списъка на представляваните от тях телевизионни програми няма включени такива, които да са обхванати от действието на анализирания меморандум и свързаните и произтичащи от него споразумения
. 

Поради гореизложените съображения, при упражняването на имуществените авторски и сродни права при разрешаване на препредаването на телевизионните програми по кабелен път, носителите на тези права притежават господстващо положение.


Нещо повече. В настоящия казус, поради действието на Меморандума и другите споразумения, за които той е основа, се наблюдава обединение на упражняването на имуществените права за разрешаване препредаването на 40 телевизионни програми, ведно с правата върху защитените произведения, включени в тях. Това обединение е свързано както с еднаквите търговски условия и цени, при които се разрешава препредаването на всяка от тези програми, така и с факта, че за засегнатите програми, за територията на България единствено Музикаутор представлява всичките им правоносители, сключва договорите за лицензиране, събира дължимите за използването възнаграждения и т.н. При това положение е налице не индивидуално, а съвместно господстващо положение на ответниците по настоящето производство. Макар и юридически независими едно от друго, те са свързани при упражняване на дейността си на съответния пазар по такъв начин, че поддържат еднакво поведение на този пазар, като се представят и действат заедно като единен участник на пазара по отношение на потребителите на предоставяните от тях услуги. Поради съвместно приетите и единни споразумения, регулиращи условията и цените за предоставяне правото на препредаване на всяка от програмите, всеки от носителите на права е наясно с поведението на всички останали и в действителност те следват единна политика, от която вече седем години никой от тях не се отклонява Всички правоносители са възприемани от потребителите като единно цяло, и даже Музикаутор, който представлява всички останали правоносители/управители на правата, се възприема от потребителите като действителния единствен участник от страна на предлагането на този пазар.
По отношение налагането на цени
 (чл.18, т.1 от ЗЗК)
Твърденията на молителите за тази форма на злоупотреба са свързани с това, че според тях, значителна част предоставените от “Музикаутор” права никога не са били притежавани от него или от представляваните от него организации – част от продадения продукт, обекти, включени в телевизионната програма като например музикални произведения и спортни събития са с неуредени права. Въпреки това исканата цена не е преразгледана, поради което на практика една част от продукта започва да се продава на цената на целия продукт. Конкретните доказателства, които молителите представят в тази връзка, са свързани със състезанията от “Формула 1”, за които “Ринг СВ” АД,
 твърди, че е заплатило правата за излъчване на територията на България и изисква от “Евротур Сат ТВ” АД, за излъчването им, като съставен обект на програмата RTL TV за периода март – декември 2000г., обезщетение за претърпени вреди и пропуснати ползи.
В тази конкретна връзка следва да се има предвид информацията, предоставена от министерство на културата, съгласно която, доколкото ПРОФОН – сдружението за колективно управление на правата на продуцентите върху звукозаписи в България не е страна по Меморандума, то тези права не са включени в пакета, предлаган по Договора за генерално лицензиране. Поради тази причина, и доколкото твърденията в тази връзка на молителите не са конкретизирани по своя обект, те не следва да бъдат взимани под внимание – правата за препредаване на обекти на правата на продуценти на звукозаписи просто не се предоставят чрез подписваните с Музикаутор договори. 
По отношение на препредаването на спортните събития, включени в препредаваните програми, Министерство на културата посочва, че те не са обекти на авторски или сродни права и отразяването им е предмет на споразумение за права, придобити по договор с лицето, притежаващо фактическата възможност да разрешава това отразяване. 
По отношение на конкретните факти, посочени от молителя, от “Музикаутор” е представено като доказателство незаверен препис от Решение на СГС, постановено на 28.03.2006г. (гр.дело 981 по описа за 2004г.), с което се отхвърля отрицателния установителен иск на ищеца “Евротур Сат ТВ” АД, с който се претендира да бъде установено по отношение на ответника  (сдружение “Музикаутор”), че същият не е носител на правата за разпространение на територията на Р България чрез излъчване по кабела на телевизионна програма RTL Television на състезанията “Формула 1”. Това решение е подлежало на обжалване пред САС в 14-дневен срок от съобщаването му, но пред КЗК не са представени доказателства за по-нататъшното евентуално обжалване. Във връзка с конкретно цитираните претенции на “Ринг СВ” АД към “Евротур Сат ТВ” АД, в зависимост от изхода на това съдебно производство следва да се реши и гражданско-правния спор между тях.
Доколкото обаче в конкретното производство пред КЗК е засегнато поведението на носителите на права, наричани “представители” по договора за генерално лицензиране с оглед евентуална злоупотреба с господстващо положение, следва да се има предвид следното по отношение влиянието на обема действително притежавани права от правоносителите като фактор, влияещ върху размера на дължимите цени/възнаграждение:
В Гаранциите, представляващи Приложение 3 към Меморандума, изрично са посочени правата, представлявани от всеки от “носителите на права” и там изрично е посочено, че излъчващите организации представляват своите сродни права като излъчващи организации и като продуценти, както и производни права от автори и други сродни права, доколкото са ги придобили.

В Договора за генерално лицензиране (чл. 4) е предвидена възможността в изключителни случаи представителите да забранят препредаването на определени части от програмата, което ще се упражнява с цел да се избегне накърняването на интересите на представителите или за да се защитят правата на трети лица, засегнати от съдържанието на програмата. Всяка подобна забрана следва да бъде съобщена писмено на кабелния оператор най-малко 96 часа преди насроченото препредаване с изтъкване на причините за това. 
Всички тези факти в тяхната съвкупност навеждат на извода, че определеното в Меморандума и индивидуалните договори за генерално лицензиране възнаграждение за правото на препредаване по кабел на определените телевизионни програми  се отнася до разрешението, давано от съответните правоносители по отношение на правата (по вид и обем), които те действително притежават, управляват, представляват или са придобили. 
Поради тази причина отнасянето на обема предоставяни с договора за генерално лицензиране права към дължимата цена за препредаването на 1 телевизионна програма не може да бъде квалифицирано като форма на нарушение по чл.18, т.1 от ЗЗК.
Съществуват обаче други факти, които следва да бъдат обсъдени във връзка с тази хипотеза. Те са свързани с определянето на “обща” цена за препредаването на всички телевизионни програми, включени в действието на Меморандума и Договора за генерално лицензиране. Цената е наричана “обща” от страна на ответниците, но това не променя факта, че в действителност тя представлява еднаква сума пари, която всеки кабелен оператор следва да заплати за излъчването на която и да е от всичките 40 програми за 1 абонат за 1 месец. 
Ако всеки правоносител или организация за колективно управление на права определя самостоятелно цени и тарифи за предоставяне на ползването на съответните права, е възможно да се наблюдава разлика както в нивата на цените, така и в предлаганите отстъпки и др. финансови условия, в резултат от, например, различните разходи за осъществяване на дейността на отделните сдружения за колективно управление. Подобни разлики биха благоприятствали ползвателите на правата – кабелните оператори – при определяне на тяхната собствена търговска политика. Поради обединението на предоставянето на правата, представлявани от всеки носител на права, такава разлика не се наблюдава в цените за препредаване на различните телевизионни програми за 1 абонат и за 1 месец.  
Освен това, не е представено никакво разумно обяснение относно избора и начина на формиране на тази конкретна сума пари. В меморандума тя е определена на 0,04 DM /лв. за 1999  и 2000 - 0,05 DM /лв. за 2001г., - валидна до края на календарната 2005г. според становището на Музикаутор (вх. № КЗК-203/05/06.07.2006); 0,06 лв. за 2006, и предвиждана в размер на 0,07 лв. и 0,08 лв. за 2007 и 2008г. Липсват представени доказателства за “договореност на цените (за 2007 и 2008) на проведена среща с операторите”. Музикаутор твърди, че при формиране на цената са взети предвид броя правоносители, представени по договора, въз основа на сравнителен анализ – цени на пазари сходни на българския, и методология, предоставена от AGICOA, както и инфлационните процеси в страната и увеличаването на абонаментните такси от страна на операторите.
Комисията счита, че Методиката, представена от AGICOA, е ирелевантна за конкретния случай. На първо място, тя е разработена за Румъния и няма доказателство, че се прилага и за България. От друга страна, представената Методика е и неотносима към така поставения проблем, защото в действителност се отнася до разпределянето на полученото възнаграждение между различните правоносители – а не определяне на конкретния размер на цената, събирана от кабелните оператори.

Всички останали твърдения на Музикаутор относно повлиялите върху конкретния размер на цената фактори не са конкретизирани и доказани. Следва да се има предвид, че общи декларации от вида на тези, включени в Меморандума, че “справедливата пазарна цена би следвало да бъде 0,15 DM /на програма/ на абонат/ на месец/ (в Договора за генерално лицензиране –  посочената цифра е 1.80 DM/на абонат/на програма/ на година), но отчитайки икономическото състояние на страната, се приемат ..” с посочване на други размери на цената навеждат на извода, че по същество размера на цената е необоснован. 
При липсата на конкретни публично оповестени принципи и методи на формиране на цените, с посочване на отстъпките от общия им размер, води до ситуация, при която дори и цената за един отделно взет финансов период да се отчита от платците й като приемлива или ниска, в следващия финансов период от страна на доставчика на услугата, притежаващ господстващо положение, може да бъде наложена произволно висока цена, която вече да бъде оценена от стопанските субекти като неприемлива. От съществено значение за правилата на конкуренцията е не толкова обстоятелството как дадена цена се възприема от тези, които я дължат, а дали същата е обоснована, т.е. формирана въз основа ясни, законосъобразни и прозрачни  критерии. Именно към тази цел е насочена забраната по чл. 18, т. 1 от ЗЗК. Доколкото в търговския оборот при всяка сделка има насрещни престации, очевидно е, че “налагането” на цена би било съставомерно тогава, когато тази цена е определена при неясни критерии, не подлежи на договаряне и една от страните е принудена да я заплати, доколкото не разполага с алтернативен източник за желаната от нея стока или услуга. 
Поради изложеното, определянето на цената, дължима за кабелно препредаване на включените в действието на Договора за генерално лицензиране телевизионни програми, следва да се определи като “налагане на необосновани цени”, съответно – “налагане на цени”
, или като поведение, изпълняващо конкретния състав на злоупотреба с господстващо положение по смисъла на чл. 18, т. 1 от ЗЗК и увреждащо интересите на потребителите на услугата, предоставяна от “носителите на права”. Следва да се подчертае изрично, че тази квалификация е в резултат единствено от непрозрачния и немотивиран начин на посочването на цените от страна на притежаващите съвместно господстващо положение “носители на права” и по никакъв начин не засяга или отменя законоустановеното задължение на кабелните оператори да заплащат възнаграждение на правоимащите лица за всяка препредавана от тях програма според установеното в съответните действащи договори. Въз основа на гореизложеното Комисията намира, че “Музикаутор”, “Филмаутор”, “Театераутор”, EBU- кабелно координиране, VPRT и AGICOA са нарушили чл. 18, т. 1 от ЗЗК.
По отношение налагането на други нелоялни условия (чл. 18, т. 1 от ЗЗК)
Молителите изтъкват като нелоялно условие и задължението по чл. 2 от Договора за генерално лицензиране на кабелните оператори да препредават програмите несъкратено и без изменения дори и в случаите, когато с това са нарушават законни интереси на трети лица – притежаващи непридобити, но предоставяни от “Музикаутор” права върху включени в програмите обекти. Като пример за това се изтъква засягането на правата на трети лица – български излъчващи организации, които са придобили изключителни права да препредават на територията на България определени спортни събития или други обекти. 
В тази връзка следва да се има предвид аргументацията, изложена по-горе относно чл. 4 от договора – видно е, че в тези изключителни случаи кабелният оператор не само че няма задължение да продължи препредаването на програмата в несъкратен и неизменен вид, а точно обратното – има договорното задължение да не препредава съответния обект. Поради това тази аргументация на молителите относно наличието на нарушение на ЗЗК не може да бъде споделена.

Съществува и друго фактическо твърдение на молителите, което те не са квалифицирали като налагане на нелоялно условие, но то следва да бъде разгледано в тази връзка. То е свързано със съдържанието на отчетните карти, които всеки кабелен оператор следва да попълва на тримесечие с цел определяне на броя препредавани от него програми и броя на абонатите му. Вярно е твърдението, че в отчетните карти, освен покритите от действието на Договора за генерално лицензиране програми, е включено изискването да се отбележат и препредавани чуждестранни програми, правата за които не се притежават или управляват от някой от “носителите на права” по договора, български програми и собствени програми. Това съдържание на отчетните карти надхвърля необходимото за определяне на дължимите плащания по сключените с Музикаутор договори за генерално лицензиране. То засяга както интересите на кабелните оператори, във връзка с конфиденциалността на собствената им дейност и търговска политика, така и интересите на други дружества или организации, които упражняват  правата за препредаване на другите програми (в картите фигурират поименно изброени поне четири програми, за които има данни, че правата за България се упражняват от дружества, различни от “носителите на права” по настоящия казус). Няма доказателства, че Музикаутор е упълномощен да следи за спазването на авторските и сродни права или да представлява предоставяне им и от други излъчващи организации или организации за колективно управление на права, различни от посочените в Меморандума и свързаните с него споразумения. Няма и доказателства, че Музикаутор притежава  правомощията да налага административни наказания за извършени административни нарушения по ЗАПСП, за да събира тази информация за подобни цели. Поради това твърденията на това сдружение, че доколкото “кабелните оператори са длъжни да сключат договори за уреждане на правата и за тези програми, ... събираната допълнителна информация цели повече оперативност и улеснение за самите оператори, той като в противен случай те следва отново да предоставят отчетна информация кои програми извън горепосочения договор препредават – с оглед сключване на договор за отстъпване на правата върху тях”, не могат да бъдат възприети.  Притежаването на такава информация би могло, например, да послужи на Музикаутор за определяне на интереса към други, непредставлявани от него програми, и да облекчи съгласуването, вече дори без договор между представителите, на условията за предоставяне на правата за препредаване на още по-широк кръг програми. Подобни хипотези биха засегнали както интересите на потребителите на услугата, предоставяна от Музикаутор, така и интересите на другите доставчици на права за кабелно препредаване на програми. Притеснение от това съдържание на изискваната с картите информация  изразяват и Светлин Капитанов и Данаил Янков. Доколкото, обаче, подобно съдържание на отчетните карти не е предвидено в съгласувания с другите носители на права договор за генерално лицензиране и всички те отричат необходимостта от събиране на тази широка информация във връзка с упражняването на правата по процесния договор за генерално лицензиране, следва да се приеме, че това, като форма на налагане на нелоялни търговски условия, е нарушение, извършено единствено от Музикаутор при упражняване на господстващото му положение на единствен представител на “носителите на права” по меморандума за България, който е упълномощен да преговаря с операторите, да подписва договорите с тях, да събира възнагражденията и т.н. В това му качество исканията му имат определена задължителна сила за контрагентите, които зависят от подписваните договори за законосъобразното упражняване на дейността си и не биха, в общия случай, рискували да не предоставят исканата информация. Поради това Комисията счита, че “Музикаутор”, “Филмаутор”, “Театераутор”, EBU- кабелно координиране, VPRT и AGICOA са нарушили чл. 18, т. 1 от ЗЗК.
Твърденията на молителите, свързани с обема права, предоставяни с договорите за генерално лицензиране, особено по отношение на определени обекти и видове права, макар и да не изпълняват съставите на твърдяните от молителите нарушения, в действителност сочат на наличието на важен проблем както за пазара на упражняване на имуществени авторски и сродни права (в случая трябва да се добави и упражняването на търговски права), така и за свързания с него пазар на кабелно разпространение на телевизионни програми.
Обсъденият по-горе чл. 4 от Договора за генерално лицензиране (съответно – текст и от индивидуалните договори) при стриктно тълкуване може да бъде възприет като създаващ единствено права за носителите на права.

Този елемент от договора за генерално лицензиране е изтъкнат и като негов основен недостатък от Светлин Капитанов и Петьо Стайков. Те считат, че “самата технология” на спиране на излъчването на програми, когато за части от тях носителите на правата не са уредили всички права, не е добре описана и създава предпоставки за възникване на претенции от трети страни.

 “Музикаутор” е представил като доказателства за действието и изпълнението на тази клауза на договора  145 декларации на кабелни оператори за това, че са уведомени да не препредават световното футболно първенство през 2002г., вследствие искане на ARD. 

Същевременно обаче изнесените от молителите факти относно претенциите на “Ринг СВ” АД по отношение твърдяните от това дружество притежавани от него изключителни права за препредаване в България на състезанията на Формула 1, в съвкупност с други доказателства, представени по това производство – имейл от представител на отдел “Програмно разпространение” на RTL от 22.02.2005г. 
 , становищата на Министерство на културата  - относно правата на продуцентите на музикални звукозаписи и правата за препредаване на спортни предавания
 сочат, че съществуват случаи, в които съответните излъчващи организации не са уредили всички права за кабелно препредаване в България за определени обекти, включени в телевизионните програми. Това може да породи по принцип, и поражда в действителност, сериозни затруднения и проблеми за кабелните оператори, включително, когато те изпълняват добросъвестно задълженията си по договорите за лицензиране. Подобни факти също така лежат в основата на правните спорове между “Музикаутор” и “Евротур Сат ТВ”, за които, впрочем, доказателства по това производство са представени от ответника “Музикаутор”. Подобно е и изразеното становище и от две от лицата, участвали в първоначалните разговори при въвеждането на договора за генерално лицензиране.
Фактите относно притежаването на пълния обем права върху всички обекти, включени в определена телевизионна програма, обективно могат да се знаят предварително единствено от правоносителите – т.е. единствено от излъчващите организации по отношение на отделните обекти, включени в собствените им телевизионни програми, но не и от който и да е добросъвестен кабелен оператор. 
Поради това, с оглед добросъвестността и дължимата грижа при упражняване на имуществените права, както и принципната забрана собствените права да бъдат упражнявани в нарушение на правата на други субекти
, разпоредбата на чл. 4 от Договора за генерално лицензиране следва да бъде тълкувана като създаваща не само права за “носителите на права”, но и като тяхно задължение. При липсата на формулировка в чл. 4 от Договора  за генерално лицензиране в този изричен смисъл обаче не съществува правна сигурност за  кабелните оператори от подобно постоянно тълкуване на тази клауза във  всеки случай, в който те биха търсили по съдебен ред обезщетение за неизпълнение на договорните задължения от съконтрагента си в случаи, аналогични на обсъждания.
Така, както от кабелните оператори се изисква да заплащат дължимите възнаграждения за препредаването на програмите, за да осъществяват законосъобразно дейността си, “носителите на права” реципрочно следва да поемат и добросъвестно да изпълняват насрещни задължения. Във връзка с това са възможни две адекватни решения. Едното е те своевременно да уредят придобиването на всички права, необходими за разпространението по кабел на телевизионните си програми в България, за предоставянето на правото за препредаването на които те получават безспорно дължимото им по силата на закона и договорите възнаграждение. Другото възможно поведение, при нежелание или невъзможност да направят предходното, е надлежно да уведомяват кабелните оператори за състоянието на правата на отделните обекти, включени в телевизионните програми чрез механизма на чл. 4 от договора за всеки подобен случай - като уведомяват своевременно Музикаутор и изискват прилагането на тази договорна разпоредба, а Музикаутор съответно уведомява своевременно кабелните оператори за всеки подобен обект, както и, изрично, за другите видове права, които не са покрити от действието на тези договори, когато това им стане известно.  
В тази връзка Комисията намира, че противното поведение на Музикаутор представлява форма на нарушение на общия състав на забраната за злоупотреба с господстващо положение по чл. 18 от ЗЗК  - поведение (под формата на бездействие), имащо за свой резултат увреждане на интересите на потребителите на правата – кабелните оператори, както и на правата на трети лица (притежаващи или упражняващи търговски или други сродни права за територията на България, върху определени обекти, включени в съответните телевизионни програми). Неуведомяването на съконтрагентите своевременно, с искане за непредаване на определени обекти в случая, е неполагане на дължимата грижа, мотивирано единствено от наличието на господстващо положение, което позволява на “носителите на права” да се грижат само за защитата на собствените си права, като същевременно поддържат поведение, което пряко води до или с което се пренебрегва възможността от увреждане на интересите на техните съконтрагенти или трети лица.
Подобен е и случаят с претенциите, предявени от “Ринг СВ” АД. В този случай не може да бъде приложен механизмът, предвиден  в чл. 5 от  Договора за генерално лицензиране относно обезщетението, дължимо на кабелния оператор при всяка негова финансова отговорност във връзка с претенции, отправени от трети страни, чиито имуществени, авторски и сродни права са засегнати от едновременното, несъкратено и непроменено препредаване на програмата. Дължимото на кабелните оператори обезщетение в този случай е ограничено до случая, в който интересите на третите страни се представляват от същите дружества за колективно управление на права и ако тези права спадат към обичайно държаните, управлявани или управлявани от тези представители на носителите на права. 

Имайки предвид фактите по това производство, по-скоро е възможен случаят, в който претенциите към кабелните оператори биха произтичали от трети лица, които не се представляват от същите организации за колективно управление на права и биха касаели аналогични на цитираните от молителите ситуации. Ползвателите на правата нямат защита в този случай и по реда на чл. 5 от договора.
Същевременно, в Договора (чл. 6) изрично е предвидена възможността за незабавното му прекратяване от носителите на права в случай, че кабелните оператори не изпълняват задълженията си по него и особено с тези от тях, които не за изплатили възнаграждението, определено в договора. В полза на ползвателите  на правата – кабелните оператори, няма предвидена в договора клауза с аналогично по интензивност и категоричност действие, което би им осигурило защита срещу недобросъвестни действия или бездействия на “носителите на правата”, от рода на обсъдените по-горе. Евентуалната възможност за кабелните оператори също да прекратят договора не е адекватно решение, тъй като това би им отнело правни възможности, вместо да защити интересите им.
Във връзка с обсъждания проблем, с оглед на цялостното практическо действие на чл. 4 до чл. 6 от Договора за генерално лицензиране, преодоляване на недостатъците на този договор, пораждащи и облекчаващи извършването на установеното нарушение и насочено към гарантиране на равнопоставеност на страните по индивидуалните договори за генерално лицензиране и взаимна защита на интересите им биха могли да се създадат чрез внасяне  и прилагане на съответни промени в договора, които ще бъдат основата за съблюдаване на съответното поведение и от страна на “носителите на права”.
Възможните решения на този проблем са следните: чл. 4 от Договора би могъл да бъде допълнен с уточнението, че предприемането на тези действия представляват и задължение на носителите на правата. А целият механизъм по уведомяването следва да се преработи с оглед създаване на по-добра функционалност. Възможно е и включване на клауза за неустойка, дължима от излъчващите организации и носителите на права в случаите, в които не уведомят своевременно кабелните оператори за това, че определен обект от програмата не следва да бъде препредаван по кабелен път в България поради това, че те не са придобили правата за това. Доколкото търсенето на неустойка по договор е процесуално по-лесно, отколкото искането на обезщетение за претърпени вреди, подобна клауза би била доказателство за действителната равнопоставеност на двете страни по тези договори.

Разбира се, “носителите на права”, които в случая обективно притежават по-силната и активна роля в целия договорен процес, са в състояние да преценят и приложат и други ефективни средства за преустановяване на причините, пораждащи и облекчаващи това поведение, квалифицирано като нарушение на ЗЗК.
Що се отнася до квалифицирането на действията на Музикаутор като “ограничаване на търговията и техническия прогрес във вреда на потребителите” (чл. 18, т. 2 от ЗЗК) следва да се има предвид следното: 
Твърдението на молителите за извършено нарушение на чл. 18, т. 2 от ЗЗК, изразяващо се в отказ да се сключи договор с “Евротур Релакс Сат ТВ” ООД предвид името или обвързаността на “Евротур Релакс Сат ТВ” ООД с “Евротур Сат ТВ” АД следва да бъде оставено без уважение поради следните съображения. 

Видно от събраните в настоящото производство доказателства “Евротур Релакс Сат ТВ” ООД към момента на получаване на отказа вече е осъществявалo дейност на кабелно препредаване по цифров път на телевизионните програми HBO и Satisfaction Channel Television (SCT), които са различни от процесните програми. Следователно техническото развитие, свързано с предлагането на цифровата телевизия по кабелен път е било напълно възможно и без сключването на договр за процесните програми предвид наличието на алтернативни предтсвители на излъчващи организации, извън тези по меморандума, с които “Евротур Релакс Сат ТВ” ООД е можелo и очевидно е било договорило вече конкретни действащи условия за препредаване на техните телевизионни програми. Именно поради това следва да се отхвърли и твърдението, че процесните програми представляват съществено съоръжение за осъществяване на услугата “Цифрова телевизия” по кабелен път, тъй като предоставянето на същата по никакъв начин не е зависело непременно от сключването на лицензионен договор за препредаване на процесните програми.  Въз основа на тези аргументи,  твърдението, че несключването на договор с Музикаутор е довело до ограничаване на техническото развитие и търговията в резултат на ограничаване на достъпа до съществено съоръжение следва да бъде оставено без уважение.

От друга страна, следва да се разгледа въпроса относно обосноваността на направения отказ за лицензиране на “Евротур Релакс Сат ТВ” ООД за кабелно препредаване по цифров път на процесните телевизионни програми. В тази връзка, имайки предвид практиката на Комисията и ВАС, че с едно действие не могат да бъдат извършени съставите на различни нарушения, въпросът за обосноваността на отказа ще бъде разгледан в частта на твърдението за извършено нарушение на чл. 18, т. 5 от ЗЗК.

На следващо място твърденията на молителите за наличие на физическа и функционална свързаност между далекосъобщителните мрежи на “Евротур Сат ТВ” АД, “София Комюникейшънс”  АД и “Аракс кабел” ООД следва да бъдат разгледани в контекста на сключеното между тях тристранно споразумение, предназначението на самите далекосъобщителни мрежи и съответно издадените от КРС за тях лицензии.

В хода на разследването се констатира, че свързаността на мрежите на посочените три дружества е базирана на договорна основа. Същевременно всяка една от тези далекосъобщителни мрежи има специфично предназначение
, което е посочено в издадените от КРС лицензии. Сключването на споразумение за сътрудничество между “Евротур Сат ТВ” АД, “София Комюникейшънс” АД и “Аракс кабел” ООД, с което се разпределят задълженията им във връзка с предоставяне на услугата “цифрова телевизия” на крайни абонати по кабелен път, нито променя правното качеството на тези оператори, нито характера на изградените и поддържани от тях далекосъобщителни мрежи. Нещо повече, тристранното споразумение не води до създаване на единна интегрирана далекосъобщителна мрежа, чието съществуване е непременно обусловено от предмета на споразумението. Доказателство за това е и фактът, че интегрирането на тези мрежи и разпределението на задълженията между операторите не налага от юридическа гледна точка придобиването на нова единна лицензия по смисъла на Закона за далекосъобщенията, като съществуващите далекосъобщителни мрежи запазват своята функционална обособеност с оглед на своето предназначение, технически характеристики, брой на абонати и т.н.

От друга страна, в резултат на сключеното споразумение “Аракс кабел” ООД се задължава да договаря с Музикаутор условията по сключването на договор за генерално лицензиране за кабелно препредаване на процесните програми, които се излъчват по цифров път чрез далекосъобщителната мрежа на “София комюникейшънс” АД и стигат до абонатите, набрани от “Евротур Релакс Сат ТВ” ООД. От икономическа гледна точка сключеното тристранно споразумение има за последица стимулиране на търговията чрез разширяване на кръга на абонати, които ползват услугата “цифрова телевизия”. За да бъде обаче изпълнен състава на чл. 18, т. 2 от ЗЗК е необходимо страните по въпросното споразумение не само да изпълняват изрядно задълженията си, но и да осъществяват законосъобразно дейността си, т.е. в случаите, когато законът изрично е предвидил необходимостта от издаването на лицензия или други разрешения, то същите следва да са придобити. Именно тогава би могло да се приеме, че чрез развалянето от Музикаутор на договора за генерално лицензиране с “Аракс кабел” ООД се стига до ограничаване на търговията с услугата кабелно препредаване на процесните телевизионни програми по цифров път във вреда на потребителите на операторите, подписали тристранното споразумение, като с това те се лишават от възможността да гледат въпросните телевизионни програми.

Съгласно събраните доказателства обаче е видно, че към момента на разваляне на договора за генерално лицензиране между Музикаутор и  “Аракс кабел” ООД, последното не е притежавало лицензия за осъществяване на дейност като далекосъобщителен оператор. Въз основа на този факт и практиката  на ВАС
, която счита спазването на лицензионния режим като абсолютна предпоставка за законосъобразност, следва да се приеме, че поради липсата на съответна лицензия на “Аракс кабел” ООД, развалянето на договора от Музикаутор не съставлява нарушение по смисъла на чл. 18, т. 2 от ЗЗК и е оправдано от гледна точка на изискването за правомерност и гарантиране на защитата на правата и законните интереси на дружествата, които Музикаутор представлява при подписването на Договора за генерално лицензиране. 
Поради това твърденията на молителите за нарушение на чл. 18, т. 2 от ЗЗК следва да бъдат оставени без уважение.

По отношение на необоснован отказ да се сключи договор (чл. 18, т. 5 от ЗЗК)
Твърденията на молителите в тази насока са основно свързани с отказа на Музикаутор да сключи договор за генерално лицензиране с “Евротур Релакс Сат ТВ” ООД за цифрово препредаване. Конкретните твърдения за нарушение са двупосочни: от една страна, отказ да се сключи договор, с което и да е дружество, очевидно свързано с Евротур (съдържащо “Евротур” в името си), а от друга страна – отказ за лицензиране на цифровото препредаване, което молителите квалифицират и като ограничаване на търговията и техническото развитие във вреда на потребителите.
В тази връзка следва да се имат предвид следните съображения. Музикаутор изтъква в своето становище, че за да се избегнат твърдения от операторите за непрозрачност и некоректност, в хода на преговорите е било необходимо изясняването на редица детайли около дигиталната технология, като основен въпрос е било дали предоставянето на дигитални програми е отделна форма на използване на обектите на закрила или е само различен технически способ и за целта са извършени проучвания в чужбина и запитвания до различни дружества и правоносители. По-нататък изразеното становище продължава с твърдението, че “Евротур Сат Релакс ТВ” ООД няма договор с Музикаутор по гореизложените причини, свързани с липсата на практика по лицензиране на дигитални програми.
От молителите по производството са представени доказателства за разменена кореспонденция, съдържаща отговори на уточняващите въпроси относно естеството на техните планове за цифрово препредаване на телевизионни програми,  адресирани до Музикаутор и AGICOA. 

От ответниците не са представени доказателства за неудовлетвореност от тези отговори, нито за съществени пречки във връзка с лицензиране на програмите за препредаване по този проект.
Единственото доказателство за естеството на възраженията на ответниците по това производство срещу лицензирането на “Евротур Релакс Сат ТВ” ООД за цифрово препредаване на програмите е представен от молителите имейл от г-н Курт-Михаел Лойц – VPRT от 09.01.2004г. Основните причини за отказ, изложени в този имейл, са свързани с наличието на съдебно производство с ответник Евротур и са подчертани с послеписа, гласящ: “Нали не претендирате, че Евротур Релакс Сат ТВ няма нищо общо (същите собственици, същите акционери .....?) с Евротур, който е страна по съдебното производство?”.
По въпросното съдебно производство е представен от Музикаутор незаверен препис от Решение на СОС от 13.02.2004г. по гр.дело № 94/2003г., в което ищец е Музикаутор, а ответник – “Евротур Сат ТВ” АД с предмет на иска заплащане на суми, представляващи неизплатени възнаграждения за препредаване по кабел на телевизионни програми. С решението “Евротур Сат ТВ” наистина е осъдено да заплати преобладаващата част от исканите възнаграждения
. Решението е подлежало на обжалване пред САС и в настоящето производство не са представени доказателства за по-нататъшното развитие на съдебното производство.
AGICOA изразява становище, че би искала да направи “кристално ясно” че носителите на права са готови да лицензират цифровото препредаване на телевизионни канали в България, както го правят в “толкова много други страни” и това е “техния бизнес”. Същевременно изразява и становището, че ако носителите на права имат “добри причини” да смятат, че един ползвател на техните права няма да уважава никое лицензионно споразумение, правото на конкуренция не ги задължава да дадат лиценз, за който никога няма да получат подходящото възнаграждение.
Министерство на културата изразява становище, че при препредаването по кабел, уредено в чл. 18, ал. 2, т. 5 от ЗАПСП законодателят не прави разлика между цифровото и аналогово препредаване, които представляват не различни форми на използване, а технически способи за препредаване.
Във връзка с тези твърдения и изразените становища следва да се има предвид следното. “Евротур Сат ТВ” АД и “Евротур Релакс Сат ТВ” ООД са две различни юридически лица. Наличието на договор за генерално лицензиране гарантира на носителите на права получаване на дължимите им възнаграждения: или като директно плащане по договора, или след съдебно производство на основание подаден иск. И в двата случая получаването на възнаграждението за тях  е по-сигурно, отколкото ако изобщо липсва договор. Съдебният ред за решаване на спорове между съдоговорители, когато такива изникнат, е нормален и признат във всички страни способ. За избягване на ненужни съдебни спорове и двете страни по договора трябва да положат усилия да формулират насрещните си права и задължения по такъв начин, че да избегнат възможностите дори и от случайното им нарушаване, както и да ги изпълняват добросъвестно. Очевидно липсват законови пречки, както и принципна новост за “носителите на права” по отношение лицензирането на цифровото препредаване. Във връзка с тези съображения, както и с всички доводи, изразени по-горе относно действието на чл. 4 от договора за генерално лицензиране следва да се приеме, че е налице необоснован отказ да се сключи договор за генерално лицензиране с “Евротур Релакс Сат ТВ” АД, или е извършено нарушение по смисъла на чл. 18, т. 5 от ЗЗК..
По отношение на свързаните с този текст на ЗЗК твърдения на молителите, с които те претендират като самостоятелна форма на извършено нарушение “необосновани опити да се прекратят дългосрочни търговски отношения” следва да се посочи, че ЗЗК не предвижда санкциониране на опита за извършване на нарушение. Отказът (или забавата) да бъде издадена фактура за дължимо плащане в установените от Закона за счетоводството или данъчните закони срокове е нарушение по смисъла на тези закони, за което по-скоро следва да бъдат сезирани компетентните за контрола и прилагането на тези закони органи – съответната данъчна служба или подразделение на Национална Агенция по приходите, които разполагат както със средствата, така и с правомощията за установяване и евентуално санкциониране на подобно поведение.
Въз основа на гореизложеното Комисията намира, че “Музикаутор”, “Филмаутор”, “Театераутор”, EBU- кабелно координиране, VPRT и AGICOA са нарушили чл. 18, т. 5 от ЗЗК.

По чл. 32, ал. 1 и 2 от ЗЗК
За да могат да бъдат приложени съставите на нарушенията по чл. 32 от ЗЗК е необходимо, както и по отношение на общия състав на извършването на нелоялна конкуренция, определен в чл.30 от ЗЗК, да са налице отношения на конкуренция между молителя и ответника. Конкретните хипотези на чл. 32 – ал. 1 и 2 от ЗЗК изискват поведение, при което едно предприятие, като заблуждава  относно съществени качества на предлаганите от него стоки или услуги, или като премълчава или прикрива съществени недостатъци или опасни свойства на предлаганите от него стоки и услуги, нелоялно привлича клиенти/потребители на свой/и конкурент/и, които в противен случай, ако липсваше заблудата или премълчаването, биха закупили същите тези  стоки или услуги от последните. В подобен смисъл е постоянната практика на КЗК. 
Поради очевидната липса на отношения на конкуренция между молителите и ответниците по настоящето производство всички  искания за установяване на нарушения по тези състави на ЗЗК следва да бъдат отхвърлени.

По отношение размера на санкциите 
В конкретното производство следва да бъде отдаден превес на прекратяване на установените нарушения пред санкционирането на нарушителите. Законосъобразното развитие на дейността на участниците и от двете страни на съответния пазар изисква преди всичко преодоляване на същностните противоречия между тях, което налага спазването на определено поведение от всички тях. Налагането на високи по размер санкции, само по себе си, няма да доведе до преустановяване на установените нарушения, поради което е целесъобразно наложените санкции да са в размер близък до минималния, като се наблегне на останалите форми на принуда, които ще доведат реално до преустановяване на нарушенията.
Заплащането от кабелните оператори на дължимото на носителите на права възнаграждение за кабелното препредаване на защитените обекти е безусловно необходимо. Същевременно самите носители на права следва да спазват поведение, което да гарантира освен техните, и интересите на кабелните оператори. 
От събраните данни и анализът на поведението на субектите на съответния пазар е видно, че преустановяване на съответните нарушения може да бъде постигнато чрез промяна на общия договор за генерално лицензиране, изпълняващ ролята на общи условия и съответни промени както в индивидуалните договори, подписани с кабелните оператори, така и в съпътстващите свързани документи и актове (промяна на отчетните карти, разработване и оповестяване на методика с общо приложими критерии, нива на цени и отстъпки, където е необходимо). Предвид необходимостта от координирането на тези условия между български и чуждестранни участници  разумен и достатъчен срок за извършване на това са 3 месеца. Доколкото прекратяването на нарушението предполага предприемане на определени активни действия от страна на ответниците и за да се осъществи реален контрол върху изпълнението на това, нарушителите следва да представят в определен срок информация за предприетите от тях действия. 

Въз основа на изложеното и на основание чл. 55, ал. 1, т. 1, т. 3 и т. 11 от ЗЗК, Комисията за защита на конкуренцията

                                                                Р Е Ш И:
1. НАЛАГА ИМУЩЕСТВЕНА САНКЦИЯ в размер 10 000 лева на “Музикаутор”, гр. София за извършено нарушение по чл. 18 от ЗЗК.
2. НАЛАГА ИМУЩЕСТВЕНА САНКЦИЯ в размер 10 000 лева на “Музикаутор”, гр. София за извършено нарушение по чл. 18, т. 1 от ЗЗК.

3. НАЛАГА ИМУЩЕСТВЕНА САНКЦИЯ в размер 10 000 лева на “Музикаутор”, гр. София за извършено нарушение по чл. 18, т. 5 от ЗЗК.

4. НАЛАГА ИМУЩЕСТВЕНА САНКЦИЯ в размер 10 000 лева на “Филмаутор”, гр. София за извършено нарушение по чл. 18, т. 1 от ЗЗК.

5. НАЛАГА ИМУЩЕСТВЕНА САНКЦИЯ в размер 10 000 лева на “Филмаутор”, гр. София за извършено нарушение по чл. 18, т. 5 от ЗЗК.

6. НАЛАГА ИМУЩЕСТВЕНА САНКЦИЯ в размер 10 000 лева на “Театъраутор”, гр. София за извършено нарушение по чл. 18, т. 1 от ЗЗК.

7. НАЛАГА ИМУЩЕСТВЕНА САНКЦИЯ в размер 10 000 лева на “Театъраутор”, гр. София за извършено нарушение по чл. 18, т. 5 от ЗЗК.

8. НАЛАГА ИМУЩЕСТВЕНА САНКЦИЯ в размер 10 000 лева на AGICOA, гр. Женева за извършено нарушение по чл. 18, т. 1 от ЗЗК.

9. НАЛАГА ИМУЩЕСТВЕНА САНКЦИЯ в размер 10 000 лева на AGICOA, гр. Женева за извършено нарушение по чл. 18, т. 5 от ЗЗК.

10. НАЛАГА ИМУЩЕСТВЕНА САНКЦИЯ в размер 10 000 лева на EBU-кабелно координиране -  Майнц-Лерхенберг за извършено нарушение по чл. 18, т. 1 от ЗЗК.

11. НАЛАГА ИМУЩЕСТВЕНА САНКЦИЯ в размер 10 000 лева на EBU-кабелно координиране -  Майнц-Лерхенберг за извършено нарушение по чл. 18, т. 5 от ЗЗК.

12. НАЛАГА ИМУЩЕСТВЕНА САНКЦИЯ в размер 10 000 лева на VPRT – гр. Кьолн за извършено нарушение по чл. 18, т. 1 от ЗЗК.

13. НАЛАГА ИМУЩЕСТВЕНА САНКЦИЯ в размер 10 000 лева на VPRT – гр. Кьолн за извършено нарушение по чл. 18, т. 5 от ЗЗК.

14. Постановява прекратяване на нарушенията от т.1 до т. 13 и указва на страните в 3- месечен срок от постановяване на решението да информират КЗК за предприетите в тази посока мерки. 
15. ОСТАВА БЕЗ УВАЖЕНИЕ молбата на “Евротур Сат ТВ” АД, гр. София, “Евротур Релакс Сат ТВ” ООД, гр. София и “Аракс кабел”ООД, гр. София в частта й по чл. 9, ал. 1, т. 1 и т. 3, чл. 18, т. 2 и чл. 32, ал. 1 и 2 от ЗЗК поради липса на извършени нарушения. 
Сумите следва да бъдат внесени в 30 (тридесет) дневен срок от влизане в сила на решението.

Глобите и имуществените санкции се внасят на името и по сметка на КЗК - БНБ – Централно управление, пл. “Ал. Батенберг” № 1, IBAN: BG32 BNBG 9661 30 00101701; BIC код на БНБ: BNBG BGSD или в брой в касата на Комисията. 

Решението подлежи на обжалване пред Върховния административен съд в 14-десетдневен срок от съобщаването му на страните.

ПРЕДСЕДАТЕЛ:

................................

    Петко Николов

ЗАМ.-ПРЕДСЕДАТЕЛ:                                     ЗАМ.-ПРЕДСЕДАТЕЛ: 

........................................



           ......................................

д-р Веселин Божков




    Реджеб Мустафа



    ЧЛЕНОВЕ:

..............................

Весела Антонова

      
 ..............................


           Елена Стоименова


           .............................





  



              Мария Попова





            ..............................

             Румяна Карлова

В публикуваната версия на това решение, някои от данните са заличени в съответствие с чл. 51, ал.3, от ЗЗК, с който не се допуска разгласяването на търговски тайни или други защитени от закон тайни на страните. 








� В качеството си на носител на правата за телевизионната програма НВО.


� Дружеството е посочено като носител на правата за телевизионната програма Satisfaction Channel Television.


� В допълнение е изтъкнато, че броят на издадените индивидуални лицензии надхвърля няколко десетократно пъти броя на 30-те кабелни оператори, които се сочат като подписали Меморандума.


� Търговските условия, на които не подлежат на договаряне.


� български и чуждестранни лица


� Твърдения за опит за неоснователно прекратяване на договорни отношения.


� Виж стр. 3, т. 3., абз.  2-ри от становището на Курт-Михаел Лойц № КЗК-203/05, 12.04.2006г.


� Виж “III. 3.2. и 3.3. Page 12 and 13” втори абзац и “III. 3.3. Page 14”  на стр.  13  от Становище № КЗК-203/05 от 09.05.2006г. на AGICOA


� Виж “2. Rights managed by AGICOA (2. Права управлявани AGICOA)”, стр. 20 от Становище № КЗК-203/05 от 09.05.2006г. на AGICOA.


� Информацията е в електронен вид и се съдържа  на твърд носител CD, приложен към Становище № КЗК-203/05 от 09.05.2006г. на AGICOA.


� Виж “3. Audiovisual works in which AGICOA represents the retransmission rights” (3. Аудиовизуални произведения, в които AGICOA представлява правата за препредаване)”, стр. 20 от Становище № КЗК-203/05 от 09.05.2006г. на AGICOA.


� Виж писмо № КЗК-203/05 от 01.12.2006г. на Министерство на културата, стр.4, т. 6. (тълкуване на чл. 36 и чл. 21, ал. 2, чл. 91, ал. 5 ЗАПСП)


� Виж “Списък на участниците в преговорите за сключване на договор за генерално лицензиране – София, 09.04.1999г.”, представляващ Приложение № 3 към Становище на “Музикаутор” с вх. № КЗК-205/21.11.2005г.


� Виж чл. 5 от Меморандума и съответното приложение към него, представляващи Приложение № 2 към Становище на “Музикаутор” с вх. № КЗК-205/28.11.2005г., както и т. 1 от Писмо № 62-00-31/31.10.2003г. на Дирекция авторско право и сродни права към Министерство на културата, представляващо Приложение № 4 към Становище на “Музикаутор” с вх. № КЗК-205/21.11.2005г.


� Същата дата е предвидена и съгласно чл. 17 от Меморандума.


� Договорът и Приложения №№ 1-3 са депозирани в Дирекция “Авторско право и сродни права” към Министерство на културата.


� Виж Писмо на Министерство на културата вх. № 203/01.12.2005г.


� Наричано още Споразумение за обслужване.


� Съгласно чл. 3 от Протокол за сътрудничество от 25.01.2001г., лицата, посочени в чл. 2, ал. 2 от Протокола формират заедно Колектив на представителите, който е натоварен с осъществяването на сътрудничеството, изложено него. Протоколът представлява Приложение № 2 към становище вх. №КЗК-203/28.11.2005г. 


� Т.е обществените телевизии, представлявани от EBU CC и частните телевизии, представлявани от VPRT.


� Виж чл. 2, т. 2 от Протокола за сътрудничество.


� Виж чл. 3 от Протокола за сътрудничество.


� Виж чл. 4 от Протокола за сътрудничество.


� Друго търговско дружество. Липсват доказателства за правоприемство.


� Приложение № 13 към Молба на “Евротур Сат ТВ” АД, “Евротур Релакс Сат ТВ” ООД и “Аракс кабел” ООД.


� Приложение № 14 към Молба на “Евротур Сат ТВ” АД, “Евротур Релакс Сат ТВ” ООД и “Аракс кабел” ООД.


� Приложение № 15 към Молба на “Евротур Сат ТВ” АД, “Евротур Релакс Сат ТВ” ООД и “Аракс кабел” ООД 


� Приложение № 16 към Молба на “Евротур Сат ТВ” АД, “Евротур Релакс Сат ТВ” ООД и “Аракс кабел” ООД


� Приложение № 17 към Молба на “Евротур Сат ТВ” АД, “Евротур Релакс Сат ТВ” ООД и “Аракс кабел” ООД № КЗК-203/11.10.2005г.


� Виж електронно-писмо № 09.01.2004г.на Курт-Михаел Лойц към Молба на “Евротур Сат ТВ” АД, “Евротур Релакс Сат ТВ” ООД и “Аракс кабел” ООД № КЗК-203/11.10.2005г.


� Приложение № 18 към Молба на “Евротур Сат ТВ” АД, “Евротур Релакс Сат ТВ” ООД и “Аракс кабел” ООД


� Виж т.7 от Констативен протокол № С-ЕМ-024 от 02.10.2003г. на КРС, представляващ приложение по т. 1 от Становище на КРС вх. № КЗК-203/05 от 13.07.2006г.


� Споразумението представлява търговска тайна. Виж Приложение № 1 към Молба на “Евротур Сат ТВ” АД, “Евротур Релакс Сат ТВ” ООД и “Аракс кабел” ООД към Преписка № 1234-В/06.10.2005г.


� Виж чл. 13.1. от Споразумението.


� Договорът представлява търговска тайна. Виж Приложение № 2 към Молба на “Евротур Сат ТВ” АД, “Евротур Релакс Сат ТВ” ООД и “Аракс кабел” ООД към Преписка № 1234-В/06.10.2005г.


� Виж чл. 13.1. от Споразумението.


� Виж Констативен протокол № 449/25.02.2005г. Протоколът и информацията в него представляват търговска тайна.  Виж Приложение № 3 към Молба на “Евротур Сат ТВ” АД, “Евротур Релакс Сат ТВ” ООД и “Аракс кабел” ООД към Преписка № 1234-В/06.10.2005г.


� Виж писмо изх. № 02.03.2005г. на “Евротур Сат ТВ” АД. Писмото представлява търговска тайна.  Виж Приложение № 4 към Молба на “Евротур Сат ТВ” АД, “Евротур Релакс Сат ТВ” ООД и “Аракс кабел” ООД към Преписка № 1234-В/06.10.2005г.


� Виж писмо вх. № 21.03.2005г. на “Евротур Сат ТВ” АД. Писмото представлява търговска тайна.  Виж Приложение № 5 към Молба на “Евротур Сат ТВ” АД, “Евротур Релакс Сат ТВ” ООД и “Аракс кабел” ООД към Преписка № 1234-В/06.10.2005г.


� Приложение № 3 към Становище на “Музикаутор” вх. №КЗК-203/28.11.2005г.


� приложение № 3 към Молба вх. №КЗК-203/18.10.2005г. на “Аракс кабел” ООД.


� Приложение № 2 към Молба вх. №КЗК-203/18.10.2005г. на “Аракс кабел” ООД.


� Приложение № 1 към Молба вх. №КЗК-203/18.10.2005г. на “Аракс кабел” ООД.


� Виж стр. 28 от депозираното становище (вх. № КЗК-203/09.05.2006). 


� Заради които той е и годен за такава закрила.


� Европейските институции, ангажирани с прилагането на нормите на конкуренция имат широка практика в тази насока, като пример за първата хипотеза може да бъде решение на Съда от 27.03.1974  по случай 127-73 (Belgische Radio an Televisie v SV Sabam and NV Fonior), за втората . - Решение на Съда от 13.07.1989 по обединени случаи 110/88, 241/88, 242/88 (Lucazeau and others v  Societe des Auteurs, Compositeurs at Editeurs de Musique (SACEM) and others), за третата - Решение на Комисията от 08.10.2002 по случай COMP/C2/38.014 – IFPI Simulcasting – OJ L 107, 30/04/2003. Без да се навлиза в дискусия относно характера на тези актове, в конкретния случай те са цитирани като илюстрация на тезата, че въпреки, че авторските и сродните им права в Европа са обект на същата строга защита, както и в България, това не изключва прилагането на съответните норми на правото на конкуренция (в цитираните случаи: членове 81 и 82 от ДЕО) към поведението на участниците в тези отношения.


� В този смисъл, по отношение видовете договори, по които сдруженията за колективно управление на права обикновено са страни с оглед осъществяването на функциите си виж становище на Министерството на културата, вх. № КЗК-203/01.12.2005


� становище на Музикаутор, вх. № КЗК-203/28.11.05


� Виж имейл от 09.01.2004г.


� Именно защото подобно споразумение би било квалифицирано като забранено, е възможно, при изпълнение на предпоставките за това, определени в чл. 13 от ЗЗК,, при обща оценка за превес на ползите от подобно споразумение над антиконкурентните му ефекти, то да подлежи на и да получи индивидуално освобождаване от забраната по чл.9 от ЗЗК. До м. Май 2004г. подобни индивидуални освобождавания от забраната по чл.81, ал.1 от ДЕО на споразумения между организации за колективно управление на права, са предоставяни и от Европейската комисия – като например споменатото по-горе решение от 2002г. по случая IFPI. След тази дата по отношение на процесуалните правила за прилагане на чл.81 и чл.82 от ДЕС  е в сила Регламент на Съвета 1/2003г, с който е премахната възможността  за предоставяне на индивидуално освобождаване от забраната по член 81, ал.1 от ДЕС. Такава възможност все още съществува, към момента, според българския ЗЗК.


� Както вече беше посочено, съгласно ЗАПСП носители на сродното право върху телевизионните програми са съответните телевизионни организации, които могат да упълномощят организации за колективно управление на права да упражняват  имуществените им права. От началото на 2003г. Разрешението за едновременно и в непроменен вид кабелно препредаване на защитен обект, според ЗАПСП може да бъде получено само чрез организация за колективно управление на права. От същия момент, съгласно чл.91, ал.5 от ЗАПСП, такова разрешение за препредаване по кабел на защитен обект, включен в телевизионна програма, може да се получи и от излъчващата организация, доколкото тя е придобила и правото за препредаване по кабел на този обект, а в договора с препредаващата организация е посочено изрично, че той включва и правото на препредаване на конкретния обект.


� Виж съответното процентно разпределение за 2002г., приложено като доказателство към молбата


� предвиждащ обезщетяване на кабелния оператор за всяка финансова отговорност във връзка с претенции от трети страни, които не се представляват от представителите на носителите на права и чиито имуществени, авторски или сродни права са били засегнати от едновременното, несъкратено и непроменено препредаване на програмата;


� Нещо повече, сред списъка на представляваните от други дружества чуждестранни телевизионни програми на пръв поглед няма друга немскоезична програма (с евентуално изключение на Fashion TV, правата върху която се притежават от австрийско дружество). 





� До измененията на ЗЗК от м. януари 2003г. съответният състав на злоупотреба с господстващо положение включва “налагане на необосновани цени”, а след този момент – “налагане на цени”.


� С писмо от 05.03.2004г.


� Тъй като процесния период обхваща и времето преди изменението на ЗЗК от 2003г.


� както се споделя от представител на отдел “Програмно разпространение” на RTL в имейл от 22.02.2005г.: “тъй като RTL не е получила всички права които са необходими за разпространение по кабел в България, и въпреки че кабелното  използване на сигнала на RTL  нарушава правата й, в обхвата, засягащ правата на RTL, със защита на интересите на тв канала се занимава българското дружество Музикаутор”.


� изх. № 26-00-40/15.03.2001г  - писмо адресирано до “Музикаутор” с копие до “АБКО, в което крайното заключение е, че Музикаутор следва незабавно да предупреди съконтрахентите си – български кабелни оператори за ограничения обем от права, които сдружение “Музикаутор” управлява по отношение на чуждестранните програми, обект на Меморандума. Операторите следва да бъдат информирани, че при констатирано препредаване на музикални поризведения и спортни предавания, съдържащи се във въпросните телевизионни програми, представлявани от сдружение “Музикаутор”, спрямо извършителите ще бъдат прилагани административно-наказателните разпоредби по ЗАПСП.


� Т.е. излъчващите организации не трябва да  упражняват имуществените си  сродни права чрез договорите за генерално лицензиране и да получават възнаграждения за кабелното препредаване на своите програми на територията на България, без да предприемат необходимите добросъвестни действия за избягване на нарушаването на чужди авторски, сродни или търговски права


� За пренос на данни и предоставяне на далекосъобщителни услуги и за радио- и телевизионно разпространение и предоставяне на далекосъобщителни услуги.


� Виж Решение № 2390/07.03.2006г. по описа на ВАС, Пето отделение по адм..д. № 4575/2005г., стр. 5, абз. 3, потвърдено с Решение № 10420/25.10.2006г. по адм д. № 4925/2006г. по описа на ВАС, Петчленен състав – II колегия 


� Повдигнатите в хода на това съдебно производство възражения от страна на Евротур Сат ТВ АД относно непълния обем права на правоносителите върху всички обекти, включени в телевизионните програми, още веднъж подчертава необходимостта Музикаутор и всички останали организации за колективно управление на права и излъчващи организации, чиито имуществени права се упражняват чрез Договора за генерално лицензиране, да прецизират и допълнят процедурата по своевременно и точно уведомяване на съконтрагентите си относно конкретните обекти  от програмите и правата върху тях, които не са уредени. Това ще допринесе както за защита на интересите на кабелните оператори, които ще могат да предприемат своевременни мерки за избягване на нарушаването на чужди права поради незнание, но ще защити и интересите на самите “носители на права”, защото ще предотврати подобни съдебни спорове. Този коментар няма отношение към властта на съда да решава самостоятелно повдигнатите пред него спорове.

